text:
15. mai 2012Nr. 62
Løgtingslóg um gymnasialar miðnámsútbúgvingar, sum seinast broytt við løgtingslóg nr. 140 frá 18. desember 2015
Kapittul 1
Stevnumið
§ 1. Gymnasialu miðnámsútbúgvingarnar eru lestrarfyrireikandi og almennandi útbúgvingar, ið geva næminginum fakligt grundarlag fyri hægri lestri og framhaldandi útbúgving.
Stk. 2. Útbúgvingarnar skulu hava eina greiða fakliga og námsfrøðiliga framtøku, og skulu tær styrkja og víðka fakliga førleika og lestrarførleika næmingsins.
Stk. 3. Útbúgvingarnar skulu geva næminginum fakliga vitan og hugfarsevni. Harumframt skulu útbúgvingarnar menna evni næmingsins at djúphugsa og viðgera evni í frásjón.
Stk. 4. Næmingurin skal ogna sær førleika at taka virknan lut í einum fólkaræðisligum samfelag, ið byggir á andsfrælsi, tolsemi og javnrættindi, og at taka á seg ábyrgd og skyldur í hesum høpi.
Stk. 5. Næmingurin skal læra at virða og røkja sína egnu mentan, eins og hann skal læra, at aðrar mentanir og onnur samfeløg kunnu byggja á onnur virði enn hansara egnu.
Stk. 6. Næmingurin skal gerast tilvitandi um tøkniligar og umhvørvisligar og aðrar avbjóðingar, so hann gerst førur fyri at virka fyri burðardyggari menning av samfelagnum.
Stk. 7. Næmingurin skal læra at nýta ymiskar arbeiðshættir og háttaløg og skal læra at taka virknan lut í einum lestrarumhvørvi, ið setir krøv um sjálvstøðugt arbeiðslag og samstarv. Næmingurin skal duga at leita upp og ogna sær vitan. Næmingurin skal harumframt duga at nýta vitan og kritiskt meta um tilognaða vitan.
Stk. 8. Útbúgvingarnar eru ein heild, og enda tær við próvtøku við støði í greitt fyrisettum fakligum málum.
Stk. 9. Landsstýrismaðurin hevur evstu ábyrgd av undirvísing og próvtøku í gymnasialu miðnámsútbúgvingunum og hevur eftirlit við teimum.
Bygnaður
§ 2. Gymnasialu miðnámsútbúgvingarnar eru skipaðar við útbúgvingarbreytum, ið taka 3 ár, og við fyrireikingarbreyt, ið tekur 2 ár.
Stk. 2. Breytirnar eru
1) búskaparbreyt,
2) fyrireikingarbreyt,
3) hugbreyt,
4) náttúrubreyt,
5) tilfeingisbreyt og
6) tøknibreyt.
Stk. 3. 1) Leiðari útbúgvingarstovnsins kann við góðkenning landsstýrismansins stovna og bjóða út aðrar breytir og serliga skipað skúlatilboð til næmingar við serligum tørvi.
Stk. 4. Landsstýrismaðurin tekur avgerð um, hvussu útboðið av útbúgvingarbreytum verður lagað í mun til samfelagstørvin, og hvar í landinum breytir verða bodnar út.
Stk. 5. 1) Landsstýrismaðurin ásetir nærri reglur um treytir og mannagongdir í sambandi við góðkenning og skipan av útbúgvingarbreytum, serliga skipaðum skúlatilboðum sbrt. stk. 3 og í sambandi við avtøku av útbúgvingarbreytum og serliga skipaðum skúlatilboðum sbrt. stk. 2 og 3.
Kapittul 2
Skipan og innihald
§ 3. 3 ára útbúgvingarbreytirnar verða skipaðar innan ein karm samsvarandi við undirvísing í umleið 2600 klokkutímar.
Stk. 2. Einstaki næmingurin skal í minsta lagi hava
1) 4 A-stig og 3 B-stig á búskaparbreytini,
2) 4 A-stig og 3 B-stig á hugbreytini,
3) 4 A-stig og 3 B-stig á náttúrubreytini,
4) 3 A-stig og 4 B-stig á tilfeingisbreytini og
5) 3 A-stig og 4 B-stig á tøknibreytini.
Stk. 3. Minsta talið av lærugreinum á C-stigi verður ásett soleiðis, at samlaða klokkutímatalið ikki verður niðan fyri eitt minst loyvt klokkutímatal á breytini.
Stk. 4. 2 ára útbúgvingarbreytin verður skipað innan ein karm samsvarandi við undirvísing í umleið 1750 klokkutímar.
Stk. 5. Einstaki næmingurin skal í minsta lagi hava 2 A-stig og 3 B-stig á fyrireikingarbreytini.
Stk. 6. Minsta talið av lærugreinum á C-stigi verður ásett soleiðis, at samlaða klokkutímatalið ikki verður niðan fyri eitt minst loyvt klokkutímatal á breytini.
Stk. 7. Landsstýrismaðurin ásetir í kunngerð nærri reglur um skipan av breytum sbrt. stk. 1 – 6.
§ 4. Útbúgvingarbreytirnar verða skipaðar við felagslærugreinum, breytalærugreinum og vallærugreinum.
Stk. 2. Lærugreinarnar eru skipaðar sum gymnasialar lærugreinar á A-, B- og C-stigi, har A-stig er hægsta stigið. Ein lærugrein hevur altíð greiðan stigvøkstur í sær, og eitt hægri stig byggir á eitt lægri stig.
Stk. 3. Felagslærugreinar eru kravdar lærugreinar á A-, B- og C-stigi, og eru tær felags fyri allar útbúgvingarbreytirnar. Felagslærugreinarnar eru:
1) føroyskt A,
2) enskt B,
3) søga C,
4) ítróttur og heilsa C,
5) samfelagsfrøði C og
6) støddfrøði C.
Stk. 4. Breytalærugreinar eru kravdar lærugreinar á A-, B- og C-stigi, sum eru serstakar fyri einstøku útbúgvingarbreytina og mynda eina lestrarkós.
Stk. 5. Vallærugreinar eru lærugreinar á A-, B- og C-stigi, sum antin kunnu veljast sum ”kravt val” á breytini ella sum ”frítt val” tvørtur um útbúgvingarbreytir.
Stk. 6. Fakligt arbeiðssamstarv millum lærugreinar m.a. í breytauppgávu og breytaverkætlan verður lýst í kunngerð.
Stk. 7. Landsstýrismaðurin ásetir í kunngerð nærri reglur sbrt. stk. 1-5 um skipan av felagslærugreinum, breytalærugreinum og vallærugreinum
§ 5. Útbúgvingarbreytirnar fevna eisini um lestrarmenning, breytauppgávu og breytaverkætlan. Fyrireikingarbreytin fevnir ikki um breytauppgávu.
Stk. 2. Lestrarmenning skal fremjast á einstøku breytunum fyrsta árið í útbúgvingini, og skal lestrarmenningin gera einstaka næmingin tilvitandi um fakligu krøvini í valdu breytini og geva honum amboð at nýta í einum virknum lestrarumhvørvi.
Stk. 3. Á 3-ára útbúgvingarbreytunum verður breytauppgáva skrivað 2. árið, og breytaverkætlan verður skrivað 3. árið.
Stk. 4. Á fyrireikingarbreytini verður breytaverkætlan skrivað 2. árið.
Stk. 5. Landsstýrismaðurin ásetir í kunngerð nærri reglur sbrt. stk. 1-4 um lestrarmenning, breytauppgávu og breytaverkætlan.
Útbúgvingarbreytir
§ 6. Útboðið av útbúgvingarbreytum skal geva einstaka næminginum møguleika at velja lestrarkós, ið gevur næminginum førleika at fara undir víðari útbúgving eftir áhuga. Hvør einstøk útbúgvingarbreyt skal tryggja, at næmingurin fær fakligan og almennandi lestrarførleika.
§ 7. Útbúgvingarbreytirnar, sbrt. § 2, stk. 2, verða skipaðar við støði í gymnasialu lærugreinarøðini.
Stk. 2. Landsstýrismaðurin ásetir í kunngerð nærri reglur um skipan av einstøku breytunum og um innihald í breytunum, stig og vav av lærugreinum í breytunum, og karmar fyri hvar í breytunum lærugreinarnar koma fyri og við hvørjum klokkutímatali.
Stk. 3. Landsstýrismaðurin ásetir nærri reglur um námsætlanir og letur gera námsætlanir við fyrisettum málum fyri hvørja lærugrein.
§ 8. Næmingur, sum byrjar í einari útbúgvingarbreyt, kann í seinasta lagi 1. oktober sama ár søkja um at skifta breyt. Møguligt skifti skal fara fram í seinasta lagi 15. oktober sama ár.
Stk. 2. Landsstýrismaðurin ásetir í kunngerð nærri reglur um skifti sbrt. stk. 1.
§ 9. Gymnasialu miðnámsútbúgvingarnar kunnu eisini takast sum stakgreinalestur og sum sjálvlestur.
Stk. 2. Landsstýrismaðurin ásetir í kunngerð nærri reglur um stakgreinalestur og sjálvlestur.
§ 10. Leiðari útbúgvingarstovnsins skal skipa fyri, at næmingurin fær einsæris ráðgeving og lestrarvegleiðing um, hvussu útbúgvingin kann fremjast innan ásettu tíðarkarmarnar.
Stk. 2. Leiðari útbúgvingarstovnsins skal í sambandi við arbeiðið at minka um fráfallið bjóða næmingi, ið hevur tørv á hesum, vegleiðing.
Stk. 3. Landsstýrismaðurin ásetir í kunngerð nærri reglur um ráðgeving og lestrarvegleiðing sbrt. stk. 1 og fráfall sbrt. stk. 2.
§ 11. Leiðari útbúgvingarstovnsins kann geva næmingi avriksflutning í lærugrein, um stig og ella innihald frá aðrari útbúgving kann javnsetast.
Stk. 2. Landsstýrismaðurin ásetir í kunngerð reglur um avriksflutning.
Kapittul 3
Leiðsla
§ 12. Útbúgvingarstovnarnir verða skipaðir hvør við sínum leiðara. Landsstýrismaðurin setur í starv og loysir úr starvi leiðara útbúgvingarstovnsins.
Stk. 2. Leiðari útbúgvingarstovnsins setur í starv og loysir úr starvi leiðarar, lærarar og onnur starvsfólk í útbúgvingarstovninum.
Stk. 3. Leiðari útbúgvingarstovnsins hevur yvirskipaðu, umsitingarligu, námsfrøðiligu og fíggjarligu ábyrgdina av øllum virkseminum á útbúgvingarstovninum mótvegis landsstýrismanninum sbrt. reglum, sum landsstýrismaðurin ásetir.
Stk. 4. Leiðari útbúgvingarstovnsins skipar bygnaðin í útbúgvingarstovninum sbrt. reglum, sum landsstýrismaðurin ásetir.
Stk. 5. Leiðari útbúgvingarstovnsins leiðir og lutar út alt arbeiðið í útbúgvingarstovninum.
Stk. 6. Leiðari útbúgvingarstovnsins tekur allar ítøkiligar avgerðir viðvíkjandi næmingunum, til dømis avtalur um útbúgvingartíð uttanlands, upptøku, ávaringar, burturvísing og onnur agatiltøk.
Lærararáð, samstarvsnevnd og gymnasialt útbúgvingarráð
§ 13. Í hvørjum útbúgvingarstovni verður skipað lærararáð og samstarvsnevnd við til- og ummælisrætti eftir reglum, ið landsstýrismaðurin ásetir í kunngerð. Limir í lærararáðnum eru leiðsla og starvsfólk, ið hava námsfrøðiligar uppgávur í útbúgvingarstovninum. Limir í samstarvsnevndini eru umboð fyri leiðslu, lærarar og næmingar.
Stk. 2. Landsstýrismaðurin tilnevnir eitt gymnasialt útbúgvingarráð við 7 limum. 3 av limunum verða beinleiðis tilnevndir av landsstýrismanninum, og 4 limir verða tilnevndir av landsstýrismanninum eftir tilmæli. Limirnir verða tilnevndir fyri eitt 3 ára skeið og kunnu tilnevnast av nýggjum.
Stk. 3. Ráðið skal ráðgeva landsstýrismanninum í málum og spurningum, sum viðvíkja gymnasialu útbúgvingunum.
Stk. 4. Fyri hvønn ráðslim verður varalimur tilnevndur.
Stk. 5. Ráðslimirnir skulu hava fakligt innlit í gymnasialu miðnámsútbúgvingarskipanina.
Stk. 6. Landsstýrismaðurin tilnevnir formannin. Leiðari á útbúgvingarstovni, sum hevur gymnasiala miðnámsútbúgvingarskipan, hevur rætt at møta til fundir í ráðnum. Mentamálaráðið røkir skrivarauppgávurnar í ráðnum.
Stk. 7. Útbúgvingarráðið kann av sínum eintingum umrøða og gera tilráðing í málum, ið eru av týdningi fyri útbúgvingarnar.
Stk. 8. Formaðurin í útbúgvingarráðnum kann heita á serkøn fólk at vera við á ráðsfundum.
Stk. 9. Landsstýrismaðurin ásetir í kunngerð nærri reglur um m.a., hvør skal tilmæla tilnevning av limum til útbúgvingarráðið og um starvsskipan hjá útbúgvingarráðnum.
Dygdarmenningar- og eftirmetingarskipan
§ 14. Landsstýrismaðurin hevur yvirskipaða ábyrgd av og eftirlit við undirvísing, dygdarmenning, eftirmeting og próvtøku sbrt. hesi lóg.
Stk. 2. Landsstýrismaðurin kann geva leiðara útbúgvingarstovnsins boð í námsfrøðiligum málum.
§ 15. Leiðari útbúgvingarstovnsins hevur ábyrgd av at seta í verk dygdarmenningar- og eftirmetingarskipan fyri alt virksemi á stovninum.
Stk. 2. Landsstýrismaðurin ásetir yvirskipaðar reglur fyri dygdarmenningar- og eftirmetingarskipan sbrt. stk. 1.
Stk. 3. Landsstýrismaðurin góðkennir dygdarmenningar- og eftirmetingarskipan sbrt stk. 1.
§ 16. Landsstýrismaðurin kann krevja allar upplýsingar frá útbúgvingarstovninum, sum eru fortreyt fyri vanligari hagtalsuppgerð innan útbúgvingar, og persónsupplýsingar í teimum málum, har landsstýrismaðurin er kærumyndugleiki sbrt. § 40.
Stk. 2. Landsstýrismaðurin ásetir nærri reglur um skráseting, innsavning og goymslu av viðkomandi upplýsingum.
Kapittul 4
Lærarar
§ 17. Fyri at verða settur sum lærari í teimum gymnasialu miðnámsútbúgvingunum skal viðkomandi hava lokið kandidat- ella masterútbúgving frá universiteti ella øðrum akademiskum útbúgvingarstovni í einari ella fleiri lærugreinum í gymnasialu lærugreinarøðini.
Stk. 2. Landsstýrismaðurin kann loyva, at vikið verður frá stk. 1 eftir nærri ásettum reglum.
Stk. 3. Í sambandi við starvsetan er tað leiðari útbúgvingarstovnsins, sum góðkennir fakligan førleika sbrt. nærri ásettum reglum.
Stk. 4. Fyri at verða settur í fast starv sum lærari í teimum gymnasialu miðnámsútbúgvingunum skal viðkomandi hava staðið námsfrøðiliga útbúgving í seinasta lagi 2 ár frá setanardegnum.
Stk. 5. Gymnasialu útbúgvingarstovnarnir hava skyldu at taka í móti lærarakandidatum til verkligan part av námsfrøðiligu útbúgvingini.
Stk. 6. Landsstýrismaðurin ásetir í kunngerð nærri reglur sbrt. stk. 1 - 4.
Kapittul 5
Próvtøka og eftirmetingar
§ 18. 1) 2) Gymnasialu miðnámsútbúgvingarnar enda við próvtøku. 3 ára gymnasialu miðnámsútbúgvingarnar fevna um í minsta lagi 9 próvtøkur, íroknað próvtøku í eini breytaverkætlan. Í ítrótti og heilsu verður tó eingin próvtøka hildin.
Stk. 2. 1) Gymnasiala fyrireikingarbreytin endar við próvtøku í øllum lærugreinum, tó ikki í lærugreinini ítróttur og heilsa.
Stk. 3. Gymnasialu miðnámsútbúgvingarnar kunnu setast saman sum stakar próvtøkur í kravdum lærugreinum og vallærugreinum sbrt. ásetingunum fyri einstøku breytirnar í § 9.
§ 19. Landsstýrismaðurin ásetir í kunngerð karmarnar fyri próvtøku.
Stk. 2. Landsstýrismaðurin ásetir próvtøkutíðarskeið og próvtøkudagar.
§ 20. Landsstýrismaðurin ásetir í kunngerð nærri reglur um próvtøkur, m.a. reglur um krøv til próvtøkur, próvtøkusløg, próvdøming, próvtøl, talmet og útskriving av prógvi.
Stk. 2. Landsstýrismaðurin ger av, hvørjum lærugreinum á hvørjum ári einstaki næmingurin skal til próvtøku í.
Stk. 3. Próvtøkurnar eru einsæris hjá næminginum uttan í teimum førum, har luttøka av fleiri næmingum er ein fortreyt fyri, at próvtøkan kann haldast.
Stk. 4. Øll próvtøkuavrik verða dømd einsæris.
§ 21. Leiðari útbúgvingarstovnsins heldur próvtøku og skrivar út prógv fyri lokna útbúgving og skrivar undir skjalváttan fyri lokna próvtøku í støkum lærugreinum.
Stk. 2. Landsstýrismaðurin ásetir í kunngerð nærri reglur um, hvørjar upplýsingar eitt prógv fyri lokna gymnasiala miðnámsútbúgving skal fevna um, m.a. ársmet, próvtøl, próvtal fyri breytaverkætlan, umframt hvørja vekt ársmet og próvtøl hava í útrokningini av próvtøkuúrslitinum.
Kapittul 6
Upptøka
§ 22. Upptøka á eina 3 ára útbúgvingarbreyt er treytað av, at umsøkjarin hevur fullført 9. flokk sambært ásetingunum í lógini um fólkaskúlan ella hevur lokið samsvarandi útbúgving og lýkur upptøkukrøvini til einstøku breytina, sum søkt verður inn á.
Stk. 2. Umsøkjari, ið lýkur upptøkukrøvini sbrt. stk. 1, verður tikin upp.
Stk. 3. Umsøkjari, ið ikki lýkur krøvini sbrt. stk. 1, kann verða tikin upp eftir nærri reglum um upptøkuroynd, sbrt § 24.
§ 23. Upptøka til fyrireikingarbreytina er treytað av, at umsøkjari hevur fylt 18 ár í seinasta lagi 31. desember í tí ári, hann byrjar undirvísingina.
Stk. 2. Umsøkjari, ið hevur fullført 9. flokk sambært ásetingunum í lógini um fólkaskúlan ella hevur lokið samsvarandi útbúgving, og sum lýkur upptøkukrøvini til fyrireikingarbreytina, verður tikin upp.
§ 24. Landsstýrismaðurin ásetir í kunngerð nærri reglur um upptøkukrøv sbrt. § 22 og 23 fyri umsøkjarar til allar útbúgvingarbreytirnar og fyri stakgreinalesandi og sjálvlesandi.
§ 25. Í Føroyum verða tvey upptøkuøki til gymnasialu skipanina.
Stk. 2. Upptøkuøki B fevnir um Norðoyggjar, Eysturoy og tann partin av Sunda kommunu, sum liggur á Streymoynni.
Stk. 3. Upptøkuøki A er tann parturin av Føroyum, sum ikki er nevndur í stk. 2.
Stk. 4. Landsstýrismaðurin kann tó gera serligar reglur fyri upptøkuøkini sbrt. stk. 2 og 3.
Stk. 5. Landsstýrismaðurin kann, um serlig viðurskifti gera tað neyðugt, býta næmingar millum økini, sum nevnd eru í stk. 2 og stk. 3.
Stk. 6. Umsøkjari kann í sambandi við umsókn um upptøku til miðnámsútbúgvingar raðfesta 3 ymisk útbúgvingarynski. Landsstýrismaðurin ásetir í kunngerð nærri reglur um umsókn, upptøku og upptøkumannagongd.
Stk. 7. Landsstýrismaðurin ásetir nærri reglur um fullnýtslu av undirvísingarligum og fíggjarligum tilfeingi í sambandi við upptøku og skipan av flokkum.
§ 26. Næmingar við útbúgving, ið kann javnmetast við stigið og innihaldið 1. árið á einari gymnasialari breyt, kann søkja um upptøku um framhald á 2. ári á einari gymnasialari breyt.
Stk. 2. Landsstýrismaðurin ásetir í kunngerð nærri reglur um upptøku eftir stk. 1.
Kapittul 7
Næmingar
§ 27. Næmingur skal vera til staðar og vera virkin í undirvísingini.
Stk. 2. Landsstýrismaðurin ger reglur um at vera til staðar og at vera virkin í undirvísingini.
Stk. 3 Landsstýrismaðurin ger nærri reglur um agatiltøk fyri brot á reglurnar, sum givnar eru sbrt. stk. 2.
Stk. 4. Leiðari útbúgvingarstovnsins hevur skyldu at kunna næmingin um reglurnar í stk. 2 og 3.
§ 28. Leiðari útbúgvingarstovnsins ger reglur fyri skilhald.
Stk. 2. Næmingur hevur skyldu at halda skilhaldsreglur stovnsins.
Stk. 3. Landsstýrismaðurin góðkennir skilhaldsreglur skúlans og ger nærri reglur um agatiltøk fyri brot á reglurnar, sum givnar eru sbrt. stk.2
Stk. 4. Leiðari útbúgvingarstovnsins hevur skyldu at kunna næmingin um reglurnar sbrt. stk. 2 og um avleiðingarnar, um reglurnar ikki verða fylgdar.
§ 29. Leiðari útbúgvingarstovnsins hevur ábyrgd av, at framdar verða regluligar og ítøkiligar innanhýsis eftirmetingar av lestrarstøðu næmingsins.
Stk. 2. Leiðari útbúgvingarstovnsins skal saman við viðkomandi lærarum í minsta lagi eina ferð í hvørjari skúlahálvu eftirmeta úrslit í einstøku flokkunum og ella bólkunum og hjá einstaka næminginum.
Stk. 3. Landsstýrismaðurin ger reglur um eftirmetingar sbrt. stk. 1 og 2, og leiðari útbúgvingarstovnsins hevur skyldu at kunna næmingin um hesar.
Stk. 4. Leiðari útbúgvingarstovnsins kann í serstøkum føri nokta at flyta næming upp í næsta flokk, um mett verður, at hann ikki hevur fingið nóg mikið burtur úr undirvísingini. Hevur næmingur eitt miðaltal ájavnt við ella størri, enn krevst fyri at standa, kann leiðari útbúgvingarstovnsins ikki nokta uppflyting.
Stk. 5. Landsstýrismaðurin ger nærri reglur um uppflyting í hægri flokk.
Stk. 6. Næmingur, hvørs lestrarstøða ikki er nøktandi, skal bjóðast vegleiðingarsamrøðu.
§ 30. Næmingar á gymnasialu útbúgvingarstovnunum hava rætt til at skipa staðbundin næmingaráð og næmingaráð fyri alt landið.
Stk. 2. Landsstýrismaðurin ásetir í kunngerð reglur fyri val av næmingaráði og virkisøkið hjá ráðunum.
Stk. 3. Næmingaráð gera sjálv sína starvsskipan, sum verður góðkend av leiðara útbúgvingarstovnsins.
§ 31. Skúlaárið í gymnasialu miðnámsútbúgvingunum sbrt. hesi lóg er frá 1. august til 31. juli árið eftir og er ásett at vera 199 skúladagar.
Kapittul 8
Undirvísing, løgd serliga til rættis
Næmingar, ið bera brek
§ 32. Leiðari útbúgvingarstovnsins skal skipa fyri, at næmingur, ið ber likamligt ella sálarligt brek og hevur tørv á sernámsfrøðiligari hjálp ella serligum stuðli, fær tilboð um hetta.
Stk. 2. Leiðari útbúgvingarstovnsins skal skipa fyri, at næmingur, ið ikki fær fylgt vanligu undirvísingini, tí næmingurin ber brek, í serligum føri fær tilboð um longda útbúgvingartíð og serlig undirvísingaramboð, so hann kann fullføra útbúgvingina.
Stk. 3. Landsstýrismaðurin ger nærri reglur um tilboð til næming, ið ber brek, sbrt. stk. 1 og 2, og um, at próvtøkur kunnu verða lagdar serliga tilrættis.
Sjúkraundirvísing
§ 33. Leiðari útbúgvingarstovnsins skal skipa fyri, at næmingur, ið vegna sjúku í avmarkaðum tíðarskeiði ikki kann fylgja vanligu undirvísingini, skal hava tilboð um sjúkraundirvísing.
Stk. 2. Leiðari útbúgvingarstovnsins skal skipa fyri, at næmingur, sum vegna sjúku í longri tíð ikki kann fylgja vanligu undirvísingini, fær tilboð um umlagda útbúgvingartíð.
Stk. 3. Landsstýrismaðurin ger í kunngerð nærri reglur um sjúkraundirvísing sbrt. stk. 1 og um umlagda útbúgvingartíð sbrt. stk. 2.
Næmingar, ið fáast við úrvalsvirksemi
§ 34. Ein 3 ára útbúgvingargongd kann verða løgd serliga til rættis sum ein 4 ára útbúgvingargongd fyri næming, sum íðkar úrvalsítrótt, úrvalstónleik ella annað úrvalsvirksemi á høgum stigi.
Stk. 2. Ein 2 ára útbúgvingargongd kann verða løgd serliga til rættis sum ein 3 ára útbúgvingargongd fyri næming á fyrireikingarbreytini, sum íðkar úrvalsítrótt, úrvalstónleik ella annað úrvalsvirksemi á høgum stigi.
Stk. 3. Landsstýrismaðurin ásetir nærri reglur um longda útbúgvingargongd, og hvussu próvtøkur kunnu verða lagdar serliga til rættis sbrt. stk. 1 – 2.
Námsferðir
§ 35. Partar av undirvísingini kunnu skipast sum námsferðir ella líknandi.
Stk. 2. Landsstýrismaður ger í kunngerð nærri reglur um námsferðir og innhald sbrt. stk. 1.
Sjálvboðin undirvísing
§ 36. Útbúgvingarstovnurin kann skipa fyri avmarkaðari, sjálvbodnari undirvísing.
Stk. 2. Landsstýrismaðurin kann áseta nærri reglur um sjálvbodna undirvísing sbrt. stk. 1.
Kapittul 9
Royndar- og menningarvirksemi
§ 37. Landsstýrismaðurin kann fremja royndar- og menningarvirksemi.
Stk. 2. Leiðari útbúgvingarstovnsins kann við støði í einari ítøkiligari og gjølliga lýstari ætlan søkja landsstýrismannin um góðkenning av royndar- og menningarvirksemi.
Stk. 3. Royndar- og menningarvirksemið má ikki minka um møguleikar næminganna at nýta teirra útbúgving í hægri framhaldsútbúgvingum ella rættindi teirra í øðrum førum.
Stk. 4. Landsstýrismaðurin kann áseta nærri reglur um royndar- og menningarvirksemi sbrt. stk. 1-3.
Kapittul 10
Fígging
§ 38. 1) Landskassin fíggjar gymnasialu miðnámsútbúgvingarnar og serliga skipað skúlatilboð sbrt. § 2, stk. 3.
Stk. 2. Stuðul kann verða veittur til royndar- og menningarvirksemi, eftirútbúgving, útgerð til undirvísing og onnur átøk undirvísingini at frama.
Stk. 3. Landsstýrismaðurin kann geva leiðara á útbúgvingarstovni boð í fíggjarligum málum.
Gjøld
§ 39. Undirvísingin í teimum gymnasialu miðnámsútbúgvingunum er ókeypis fyri næmingarnar.
Stk. 2. Næmingarnir skulu sjálvir útvega sær bøkur, teldu og annað undirvísingartilfar.
Stk. 3. Landsstýrismaðurin kann heimila skúlunum at taka gjald, ið samsvarar við kostprís, fyri ljóstøk, útprenting og annað tilfar, sum verður nýtt í undirvísingini.
Stk. 4. Landsstýrismaðurin ásetir nærri reglur um gjald fyri innskriving til próvtøku og endurpróvtøku hjá sjálvlesandi, stakgreinalesandi og fjarlesandi.
Kapittul 11
Kærur
§ 40. Avgerð leiðara útbúgvingarstovnsins í námsfrøðiligum málum, m.a. í próvtøkumálum, kann innan 7 dagar eftir, at avgerðin er kunngjørd næminginum, kærast til landsstýrismannin. Kæran skal vera skrivlig, ítøkilig og grundgivin.
Stk. 2. Landsstýrismaðurin ásetir í kunngerð nærri reglur um kærur sbrt. stk. 1.
Stk. 3. Fyrisitingarlig avgerð, ið er tikin av leiðara útbúgvingarstovnsins, sum ikki er fevnd av stk. 1, kann kærast til landsstýrismannin. Kærufreistin er 4 vikur eftir, at kærarin hevur móttikið avgerðina.
Kapittul 12
Skiftisreglur
§ 41. Løgtingslóg nr. 106 frá 29. juni 1995 um studentaskúlar, løgtingslóg nr. 107 frá 29. juni 1995 um skeið til hægri fyrireikingarpróvtøku, løgtingslóg nr. 43 frá 23. apríl 1999 um hægri handilspróvtøku (HH-útbúgving), løgtingslóg nr. 42 frá 23. apríl 1999 um hægri tøkniliga próvtøku (HT-útbúgving), løgtingslóg nr. 42 frá 26. mars 2002 um útbúgvingar innan fiskiídnað og havbúnað eru galdandi fyri næmingar, sum fyri 1. august 2013 fóru undir hesar útbúgvingar
1) Studentaskúlaútbúgving (ST),
2) Hægri Fyrireikingarpróvtøku (HF),
3) Hægri handilspróvtøku (HH),
4) Hægri tøkniliga próvtøku (HT) og
5) Hægri próvtøku innan fiskivinnu (HIF),
Stk. 2. Omanfyrinevndu lógir, og tær reglur, sum eru gjørdar við heimild í teimum, verða í gildi til tey, sum byrjaðu fyri 1. august 2013, hava havt høvi at gera seg lidnan við útbúgvingarnar í stk. 1.
Stk. 3. 1) Reglurnar í §§ 13 og 27–30 í hesi lóg eru eisini galdandi fyri tey, sum byrjaðu útbúgvingina fyri 1. august 2013.
Kapittul 13
Gildiskoma
§ 42. Henda løgtingslóg kemur í gildi 1. januar 2013 og er galdandi fyri næmingar, sum byrja í breytaskipanini skúlaárið 2013/2014 ella seinni.
Stk. 2. § 12 í hesi lóg er tó ikki galdandi fyri yrkisskúlar, sum eru fevndir av ásetingum um leiðslu sbrt. kapittli 2 í løgtingslóg nr. 106 frá 29. desember 1998 um yrkisskúlar.
Stk. 3. Kapittul 10 í hesi lóg er tó ikki galdandi fyri yrkisskúlar, sum eru fevndir av ásetingum um fígging sbrt. kapittli 3 í løgtingslóg nr. 106 frá 29. desember 1998 um yrkisskúlar.
Tórshavn, 15. mai 2012
Kaj Leo Holm Johannesen (sign.)
løgmaður
Lm. nr. 174/2011


c: text/html

text:
Reglugerð fyri bingjuplássinum í Porkeris Kommunu.
Á bingjuplássinum eru bingjur til tað, ið brennur, til papp, jarn, metal og elektronikk.
Tað burturkast, ið ikki kemur undir hesar bólkar, ráðgevur starvsfólkið á staðnum um.
Bingjuplássið er ætlað til smáar nøgdir av húsarhaldsburturkasti, sum ikki fæst í ruskposan.
Hesar reglur skulu haldast, annars kann starvsfólkið sýta fyri at taka ímóti burturkastinum.
Burturkastið skal skiljast.
1.
Burturkast skal verða í posum, so at tað ikki fýkur runt.
2.
Størri lutir, sum ikki fáast í bingjurnar, skulu lutast sundur, áðrenn hesir verða latnir
plássinum. Pappeskjur skulu buntast saman og leggjast í pappbingjuna.
3.
Tey, sum skulu av við størri nøgdir av burturkasti, t.d. oljutangar, ketlar o.a. í samband
við ný- og umbygging og umvælingar, skulu ikki koma á bingjuplássið við hesum, men
venda sær til IRF viðv. leigu av bingju ella sjálvi koyra burturkastið til IRF.
4.
Tað er strangliga bannað at seta burturkast uttanfyri bingjuplássið ella tveita upp um
hegnið ella seta tað á kajuna.
Heitt verður á fólk um at gera sítt til, at bingjuplássið er reint og ruddiligt.
Spillolja skal koyrast í spilloljutangan, sum stendur á bingjuplássinum.
Tey, sum hava vinnuligt burturkast, t.d. handlar, virkir, og bátar, skulu ikki koma á
bingjuplássið við tí, men mugu fáa sær egna bingju ella koyra tað beinleiðis til IRF.
Nýtt vaskipláss til bilar er eisini gjørt niðan av bingjuplássinum. Heitt verður á fólk
um í framtíðini at vaska bilar á plássinum og ikki á kajuni.
Mold, hoyggj, gras o.a. skal ikki á bingjuplássi. Víst verður til móttøkuna yviri á Bugum.
Hetta skal tømast úr posunum. Tað er strangliga bannað at blaka plastikkposar v.m. á økinum.
Hvítur posi skal ikki latast inn á bingjuplássið. IRF heintar posan sum vanligt heima við hús.
Porkeris Kommuna.
Bingjuplássið
Upplatingartíðir:
Týsdag: frá kl. 17 - 19
Tórsdag: frá kl. 17 - 19
Leygardag: frá kl. 15 - 18

robotstxt: allowed

filter: keep


text:
Mona Simonsen úr Suðuroyar Svimjifelag svimur her 400 frí við tíðini 4:24.46, ið gevur 731 FINA stig. Hetta er besta avrik hjá einum føroyskum svimjara í tíðarskeiðnum 1. september til 1. november 2009, út yvir tey hjá Páli Joensen, og harvið billettin hjá Monu til World Cup í Berlin tann 14. – 15. november 2009.
Tag: Ægir stevna 2009
SwimmingWorld Magazine rósar Pál til skýggja
Størsta svimjiblað í heiminum, SwimmingWorld Magazine, hevur nú eisini lagt til merkis at Pál svam skjótt, á úttøkustevnuni í Klaksvík. Lat meg skunda mær at siga, at tippið kemur ikki higani frá mær, men kanska frá amerikanska venjaranum Chris deSantis, sum er óførur at fylgja við gongdini hjá Pál, á Facebook og aðra staðni.
Pal Joensen Shines at Meet in Faroe Islands
KLAKSVIK, Faroe Islands, November 3. PAL Joensen was at it once again at the Faroe Islands as he continues to put the tiny country on the swimming map. During a short course meters meet held in Klaksvik, Joensen competed in the 400 and 1500 freestyle events, while using the rest of the meet as a warm up and warm down since there is only one pool in the location.
Continue reading SwimmingWorld Magazine rósar Pál til skýggja
It’s Official – Pál & Klaksvík nr 1
Pál & svimjihylurin í Klaksvík toppa nú senior-styrkislistan hjá SwimRankings, við hansara 14:48.40 í 1500 frí. Av eini og hvørjari orsøk halda tey at Klaksvík liggur í Danmark, men tað man vera til at rætta 🙂
Tíðindi frá SSF: Heimsklassaúrslit í Klaksvík
Tíðindaskriv frá Svimjisambandi Føroya
Í vikuskiftinum skipaði Svimjifelagið Ægir fyri svimjistevnu í Klaksvík. Hetta var seinasti møguleiki hjá føroysku svimjarunum at kvalifisera seg til fylgjandi landsliðstiltøk:
- World Cup í Berlin tann 14. – 15. november 2009
- Landsdystur Føroyar-Ísland í Tórshavn tann 24. november 2009
- Norðurlendsk JuniorMeistarastevna (“NJM”) í Bergen tann 5. – 6. desember 2009
- Evropeisk Meistarastevna á Stuttgeil í Istanbul (“EMS”) tann 10. – 13. desember 2009
- Landsliðslega í Íslandi og Reykjavík International tann 8. – 18. januar 2010
Spenningur var stórur frá seniorum og niður til tey sum eru tvey ár yngri enn juniorar, um hvør ið kundi koma afturat til hesi tiltøk. Og úrslitið gjørdist tí eisini ein svimjistevna, har øll svumu avbera skjótt, upp í móti og ofta betur enn sínar bestu tíðir, hóast so stutt er síðani summarferiuna, og hóast at talan ikki er um at “Oyggjaleikaárið” er farið afturum.
Continue reading Tíðindi frá SSF: Heimsklassaúrslit í Klaksvík
Video: Birita 27.36 í 50 frí
Birita Debes úr Svimjifelagnum FLOT vinnur her við tíðini 27.36 50 frí hjá kvinnum, á úttøkustevnuni í Klaksvík tann 31. oktober 2009. Sum ikki einaferð er tað starturin hjá henni sum ger størsta munin.
Video: Pauli 23.79 í 50 frí
Pauli Ø. Mohr úr Fuglafjarðar Svimjifelag vinnur her 50 frí á úttøkustevnuni í Klaksvík, við tíðini 23.79. Yviri á geil 5 svimur Bjarni M. Petersen úr Ægir seg við tíðini 25.21 til Norðurlendsku Juniormeistarastevnuna í Bergen í desember, og til venjingarlegu í Íslandi og Reykjavík International í januar 2010.
Video: Kári 26.34 í 50 rygg
Kári J. á Høvdanum úr Ægir svimur her 50 rygg uppá 26.34 sekund, á úttøkustevnuni í Klaksvík tann 1. november 2009. Føroyska metið hjá honum er 25.99, frá Oyggjaleikum á Álandi.
Video: Pál 3:44.18 í 400 frí
Pál Joensen úr SuSvim svimur her 400 frí uppá 3:44.18, á úttøkustevnuni í Klaksvík tann 1. november 2009. Tað eru 896 FINA stig, har 1000 stig eru absolutti heimsklassin, og føroyska gullnálin liggur á umleið 700 stig.
Úrslit frá úttøkustevnuni í gjár og í dag
Viðfestir eru úrslitalistar og hagtalsfílur frá úttøkustevnuni í Klaksvík í gjár og í dag, 31. oktober og 1. november 2009. Ein frálík svimjistevna, har vit bæði sóu tey heilt ungu menna seg óført, meðan tey meira garvaðu vístu góðan form, og Pál Joensen gjørdi tvey soloavrik í heimsflokki, í 1500 frí í gjár við tíðini 14.48.40 (922 FINA stig), og í 400 frí í dag við tíðini 3:44.18 (896 FINA stig).
Pál 14:48.40 í 1500 frí í dag
Pál Joensen úr Suðuroyar Svimjifelag stóð fyri størsta bragdinum á úttøkustevnuni í Klaksvík í dag, tá ið hann svam 1500 frí uppá 14 minuttir 48 sekund og 40 hundraðpartar, ið er skjótasti 1500 metur svomin í Føroyum nakrantíð, og sambært SwimRankings skjótasti 1500 metur í svimjiárinum 2010, tvs. síðani 1. august 2009. Føroyska metið hjá Pál er 14:39.99, svomið á EM í Kroatia í desember í fjør.
Bjarni M. Petersen úr Ægir kláraði kravtíð til Norðurlendsku JuniorMeistarstevnuna í Bergen í desember, og minst 4 svimjarar afturat kláraðu kravtíð til NJM og NUM landsliðsleguna í Íslandi í januar 2010: Eyðbjørn Joensen og Guðrun Mortensen úr SuSvim, Óli Mortensen úr HS, og Heðin L. Olsen úr Ægir.
Støðið hevur yvirhøvur verið høgt á úttøkustevnuni í dag, og spennandi skal tí verða at síggja í morgin, hvør ið vinnur sær pláss til World Cup í Berlin, til landsdystin millum Føroyar og Ísland tann 24. november, til NJM og EM í desember, og til landsliðsleguna og Reykjavík International í Íslandi í januar 2010.


text:
Her er íslendski leikstjórin, Guðmundur Arnar Guðmundsson (f. 1982), til høgru, tá hann fekk fyrstu filmsvirðisløn í Lubeck í november í fjør fyri filmin Hjartasteinn. Hann er ein av fimm norðurlendskum filmum, sum nú eru í uppskoti at fáa Norðurlendsku Filmsvirðislønina, sum er 350.000 danskar krónur.
Tað varð kunngjørt úr Eddabiografinum í Haugesund í sambandi við tiltakið New Nordic Films í kvøld. Allir fimm filmarnir verða eisini sýndir á staðnum, har altjóða filmsstevna er.
Filmarnir eru:
Danmark: Forældre (Christian Tafdrup)
Finnland: Tyttö nimeltä Varpu (Selma Vilhunen)
Ísland: Hjartasteinn (Guðmundur Arnar Guðmundsson)
Noreg: Fluefangeren (Izer Aliu)
Svøríki: Sameblod (Amanda Kernell)
Íslendski og svenski filmurin hava verið sýndir her heima.
Hvør av hesum fimm tilnevndu filmum fær Norðurlendsku Filmsvirðislønina í ár, verður kunngjørt í Helsingfors hin 1. november, tá Norðurlandaráðsfundur verður har. Norðurlendski Filmsgrunnurin boðar frá, at fyri henda dag verða teir fimm tilnevndu filmarnir vístir á ymsum støðum í Norðurlondum.
Í fjør fekk norski leikstjórin Joachim Trier virðislønina fyri altjóða filmin Louder Than Bombs. Jan Berg Jørgensen innleiddi sýningina, sum Filmsfelagið skipaði fyri í Havnar Bio hin 13. november í 2016.
Í dómsnevndunum fyri Norðurlendsku Filmsvirðislønini sita Per Juul Carlsen, Jakob Wendt Jensen og Eva Novrup Redvall úr Danmark, Jaana Puskala, Harri Römpötti og Mikaela Westerlund úr Finnlandi, Silja Hauksdóttir, Börkur Gunnarsson og Helga Þórey Jónsdóttir úr Íslandi, Inger Merete Hobbelstad, Kalle Løchen og Britt Sørensen úr Noregi, Kristina Börjeson, Gunnar Bergdahl og Emma Gray-Munthe úr Svøríki.
Norðurlendski Filmsgrunnurin ræður hvørt ár yvir 80 mió krónum. Ein triðingur av fíggjarætlanini er frá Norðurlendska Ráðharraráðnum, ein triðingur frá norðurlendsku filmsstovnunum og ein triðingur frá norðurlendsku kringvørpunum. Fimta hvørt ár verður fíggjarligi parturin av norðurlendska filmssamstarvinum endurskoðaður. Eins og Áland, Grønland, sámar og kvenar, hava Føroyar ikki sjálvstøðuga umboðan í Norðurlandaráðnum, og heldur ikki almennan filmsstovn ella kringvarp, sum luttekur í Norðurlendska Filmsgrunninum.
- Men persónligar kontaktir kunnu loysa upp fyri mongum møguleikum í filmsvakstrarlandinum Føroyum. Tað segði stjórin í Norðurlendska Filmsgrunninum, Petri Kemppinen, tá hann vitjaði í Føroyum í sambandi við Geytan í Norðurlandahúsinum í desember í 2015. Tá nýtti hann høvið at tosa við Rigmor Dam, landstýriskvinnu við mentamálum, biografeigaran Jákup Eli Jacobsen í Havnar Bio, og grafiska verksmiðjueigaran Jan Andersson í Steinprenti.


text:
Bergen Group skal viðlíkahalda søguliga skútu
Bergen Group hevur fingið sáttmála um viðlíkahald og uppstigan av 103 ára gamla norska seglskipinum Statsraad Lehmkuhl.
Uppgávan er tillutað í sambandi við eina 10-ára klassing av skipinum. Hetta hevur við sær eitt drúgt uppihald í eini turrdokk í vetur.
Bergen Group hevur harumframt gjørt eina fimmára rammuavtalu við grunnin Statsraad Lehmkuhl um framtíðar viðlíkahald og uppstigan av søguliga skipinum, skrivar felagið í eini fráboðan til keypskálan í Oslo.
Møguleiki er at leingja avtaluna við fýra árum aftrat. Onki verður nevnt um, hvussu stórt virðið ´krónum og oyrum avtalan hevur fyri Bergen Group.
Kelda: e24.no


text:
Í dag fáa øll húsarhald í Føroyum eitt serligt jólablað frá Dimmalætting.
Í blaðnum kanst tú millum annað lesa um, at tað eru ymiskir kirkjusiðir á jólum. Tað er ikki allar kirkjur, sum hava guðstænastu jólaaftan, og aðrir munir eru eisini.
Seks kend fólk greiða frá, hvussu tey halda jól, vit hava gjørt stjørnujólapynt, bakað leskiligar jólakøkur av ymsum slag og geva góð ráð til, hvussu tú kanst gera okkurt serligt burturúr innpakkingini av jólagávunum.
Og Olivina Sundsskarð, konditari, greiðir í blaðnum frá, hvussu hon bakar til jóla, eins og tað er nógv annað spenanndi, sum hevur við jólini at gera, í blaðnum.


text:
Ikki alt er sannleiki, sum Pravda skrivar
Sovjettiski kommunistaflokkurin hevði eitt blað, sum æt Pravda, sum merkir 'sannleiki'. Onkur skal hava sagt, at "um tú sigur eina lygn nóg ofta, gerst hon sannleiki". Spurningurin er tó, um vit í hesi upplýstu tíð og øld eiga at góðtaka hetta, ella um vit sum privatpersónar skulu tora at rætta hondina upp, og siga, at vit eru ikki sannførd um, at hóast nakað verður endurtikið og endurtikið, so er tað ikki neyðturviliga sannleikin.
Barbara sigur, at Liljan sigur, at Jan sigur, at Astrup sigur tað
Tað verður endurtikið og endurtikið í Sosialinum at "Ein teirra, sum kann fáa trupulleikar, um skattamálið endar í rættinum, er sostatt Regin Hammer" og "Í nýggjari bók verður Regin Hammer ákærdur fyri at hava beinleiðis tilknýti til skattamálið" (Sosialurin 24/11).
Nú kemur fram, at talan er um endurgeving (tó ikki orðarætt, og uttan kelduávísing) úr einum innanhýsis notati hjá Liljan Weihe, sum hon hevur sent til formannin í Kringvarpsstýrinum, og sum, løgið nokk, er likið oman í Miðlahúsið. Liljan sigur í sínum notati, nú endurgivið í in.fo 11/12: "ein av lyklapersónunum í skattamálinum er Regin Hammer", "um ákæra verður reist, so verður Regin Hammer helst ein partur av persónsgallarínum", "Nú skilji eg, at Regin Hammer hevur ein høvuðsleiklut í málinum".
Men hvat er tað í grundini ið Astrup sigur, um vit nú endiliga skulu brúka hann sum høvuðsdómara til fortelja okkum hvat er rætt og skeivt? Jú, han sigur á síðu s. 205 orðarætt: "Hensigten var den 6. april 2011 at offentliggøre beretningen Eik Banki í 2010, der til godkendelse havde været forelagt bankens bestyrelse, heriblandt de to repræsentanter for TF Holding. Efter ønske fra netop TF Holding blev beretningen imidlertid ikke offentliggjort. Heller ikke internt. TF Holding, der havde købt napoleonskager til koncernens medarbejdere for at fejre overtagelsen af banken, frygtede angiveligt, at de store tabstal indeholdt i beretningen Eik Banki í 2010 skulle slå skår i den gode stemning. Måske kunne vi have undgået al balladen om Skattamálið, om jeg den 6. apríl 2011 høfligt havde overhørt Regin Hammer og offentliggjort beretningen.".
Øll kenna vit søguna um fjøðurina, ið bleiv til fimm hønur, og tykist skrivingin vera sera meinlík hesum. Barbara sigur, at Liljan sigur, at Jan sigur, at Astrup sigur. Og áðrenn vit hava vent okkum, hava vit fingið ein nýggjan framleiddan sannleika at vita úr Sortudíki. Segði nakar manipulatión?
So nú stendur í fjølmiðlunum myndin, at eg kann fáa trupulleikar við rættarskipanini, at eg eri ein lyklapersónur í skattamálinum, at eg eri ákærdur fyri at hava beinleiðis tilknýti til skattamálið og at eg havi ein høvuðsleiklut í málinum.
Skattamálið er jú at spurningurin er, um hvørt Eik Banki av órøttum hevur roynt at fingið sær ein skattligan fyrimun við at villeiða landsins myndugleikar. Tað málið liggur tíbetur hjá fútanum í dag. Sjálvsagt havi eg ongan leiklut í hesum. Tað verður ikki sannleiki fyri tað um Liljan ella Pravda sigur tað. Eisini hóast hon fær øll miðla-vinfólkini hjá sær til at endurtaka og endurtaka.
Hví hesa undirgraving nú?
Sum stjóri í Tryggingarfelagnum ella TF Holding fyri nøkrum árum síðani, hevði eg kanska bara ypt øksl at slíkum láturligum og ógrundaðum pástandum, tí í slíkum sessum skal man kanska tola meiri av enn so. Men eftirsum tað skjótt eru tvey ár síðani eg var í starvi har, og nú eri ein vanligur privatpersónur, so finni eg meg snøgt sagt ikki í slíkari útspilling, við at vera lagdur undir at hava gjørt okkurt revsivert. At eg havi verið stjóri/varastjóri í TF Holding 2010-2016 og í Eik Banka nevndini (saman við Astrup og øðrum góðum fólki) ein part av 2013, er ikki nakað loynimál, tí tað stendur, og hevur leingi staðið á mínum almenna LinkedIn profili. Onki av hesum er revsivert, seinast eg kannaði.
Men hví man hetta koma fram júst nú, at eg skal vera ein av høvuðspersónunum í skattamálinum, og at eg skal kunna fáa trupulleikar av einum fútamáli? Tað eru hóast alt 6 ár síðani, at Eik Banki varð keyptur, 4 ár síðani er fór úr nevndini í Eik Banka, og knapt 2 ár síðani eg fór úr TF Holding. Hví skal slík massiv undirgraving av trúvirðinum hjá einum privatpersóni fyrikoma júst nú, og í fleiri miðlum, KvF, Sosialinum og in.fo, eftir at ikki eitt orð hevur verið grett øll hesi ár, um at eg skal hava verið partur av nøkrum skattamáli í Eik Banka?
Hetta er heilt groteskt løgið, og spurningurin er tí, hvør hevur brúk fyri at fáa meg lýstan sum innblandaðan í eitt revsimál? Spurningurin er, um hetta ikki er ein snild roynd hjá ávísum journalistum at fremja privatu áhugamálini hjá sær í einum innanhýsis maktkampi ímóti sínum stjóra. Nýggi stjórin í KvF hevur sett eina nevnd at kasta ljós á dekningin av skattamálinum, eftir undirbygdan kritikk frá fleiri fakfólkum uttanhýsis. Møguliga tola tíðindaleiðarin og ábyrgdarhavandi journalisturin ikki hetta ljós, og fara tí undir at framleiða eina kriminalisering av mær, fyri at teirra egni stjóri kann gerast inhabilur, soleiðis at tey sleppa undan at ljóskastarin verður settur á tey og teirra arbeiði. Hetta arbeiði sum onkur hevur kallað aktivistiskan journalistikk. Er tað veruliga so illa statt í landi okkara, at miðlarisin, við hjálp frá vinfólkunum í Miðlahúsinum misbrúkar trúvirðið hjá sínum stovni fyri at fremja eina persónliga søk og eitt innanhýsis maktstríð? Var tað forrestin ikki habilitet millum vinfólk, ið byrjað varð at tosa um? Ella eru fjølmiðlaetisku reglurnar ikki galdandi fyri Miðlahúsið? Og hevur tíðindaleiðarin gloymt hesar reglur, tá ið tað snýr seg um hennara egna mál?
Glasnost nú!
Journalisturin, Øssur Winthereig, skrivar á sínum bloggi 3/11/2017: "Vandin við einum Pravda, er at sannleikin verður smíðaður eftir onkrum prinsippum, sum ikki eru journalistisk" og í Pravda "stóð sannleikin og hann mátti ikki órógvast". Sovjettsamveldið datt saman tí fólkið ikki fann seg í at vera villeitt longur, og at ynskið um bygnaðarbroyting (Perestroika) og opinleika (Glasnost) bleiv ov stórt til at valdhavararnir kundu berja tað niður.
Tað er tí nú meiri enn nakrantíð tørvur á Glasnost - opinleika, soleiðis at tryggjast kann, at almenni miðlarisin ikki gerst amboð fyri persónligum maktstríði hjá journalistum, leiðarum ella stjóra. Tað kundi t.d. verið gjørt við, at ein permanent uttanhýsis eftirmetingarnevnd verður sett, til við millumbilum, at eftirmeta journalistiska handverkið í Sortudíki. Vanligar fyritøkur høvdu nevnt hetta eina ‘kvalitetssikring’, og verður hetta nýtt nógva staðni í vinnulívinum í dag. Hví ikki eisini í Pravda?
Regin Hammer, 12/12/2017
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Verkætlanin Talgildur samleiki, sum er partur av Talgildu Føroyum, heldur í morgin, mikudag, ráðstevnnu á Panorama á Hotel Hafnia í sambandi við at verkætlanin nú er komin somikið áleiðis, at tað skjótt er klárt at bjóða menning og rakstur út.
Endamálið við ráðstevnuni er at geva luttakarunum møguleika at økja um vitanina um ymiskar loysnir innan talgilda eyðmerking og talgilda undirskrift, at hoyra um tær loysnir onnur lond hava valt at taka í nýtslu, og hvørjar royndir hesi lond hava fingið í sambandi við verkseting av loysnum til talgildan samleika.
Umframt framløgur og kjak, fáa luttakararnir á ráðstevnuni eisini høvi at tosa við fýra útlendskar serfrøðingar og umboð fyri Talgildu Føroyar-verkætlanina, um júst tey evni luttakararnir ynskja.


text:
Gýtingarstovnurin av toski á Landgrunninum er lítil, veiðutrýstið hægri og tilgongdin verri enn mett í fjør. Sera lítið er til av hýsu, gýtingarstovnurin á landgrunninum er tað minsta síðan stovnsmetingarnar byrjaðu í 1957, og hevur hann alla verju fyri neyðini. Av tí, at útlitini í ár eru verri, enn tey vóru í fjør, verður mælt til niðurskurð í fiskidøgum fyri skipabólkar, ið serliga veiða tosk og hýsu, hóast hóast hetta ikki var ætlanin í fjør.
Toskur á Føroyabanka er enn sera illa fyri, og hevur hann alla verju fyri neyðini.
Gýtingarstovnurin av upsa er hampuliga væl fyri, hóast veiðutrýstið er í hægra lagi.
Mælt verður til at varðveita gýtingarleiðirnar hjá toski og upsa, at økisfriðingarnar fyri verju av smáum toski halda fram eina tíð afturat, umframt at tvær hýsuleiðir verða friðaðar fyri allar veiðuhættir, ið fiska tosk og hýsu.
Mælt verður til, at ein umsitingarætlan fyri tosk, hýsu og upsa verður sett í verk.
Tilmælið og skjøl kunnu heintast niðanfyri.
Skjal 1
Skjal 2
Skjal 3


text:
6 Tí hevurt tú yvirgivið fólk títt, hús Jákobs, av tí at teir veri seg fyltir upp úr eystri (1), og eru spásagnarmenn (2) eins og Philistarnir, og teir nøkta seg í børnum fremmandra (3).
7 Teirra land eisini er fult av silvuri og gulli (4), eiheldur er nakar endi á dýrgripum (5) teirra; teirra land er eisini fult av hestum (6), eiheldur er nakar endi á vagnum (7) teirra:
8 Teirra land eisini er fult av avgudum (8); teir tilbiðja verk (9) egnu handa sína, tað sum teirra egnu fingrar hava gjørt (10):
9 Og hin meinigi (11) maðurin boyggir seg niður, og hin mikli (12) maðurin eyðmýkir seg: tessvegna fyrigev teimum ikki.
( Esaiah 2:6—9 FKJ )
- Geva gætur eftir eysturlendskari hugsan, heimsspeki og trúgv; t.d. yoga og católskar kleystursdisplinir frá svartastu miðøld, áðrenn gleðiboðskapar ljósið kom fram við Lutheri (Beintframligt skot til Baals prestin Debes í grumsaðu Lindini)
- Spásigarí, spiritisma, clairvoyance og annar tessháttar devulskapur
- Giftast við fremmandum (heidnum), fremja hordóm, sodomi, enntá barnamisbrúk osv.
- Materialisma er teirra metta
- Dýrgripir eru teirra fragd
- Landið er ovurfult av bilum, (minst ein til hvønn íbúgva)
- Aldri nøgdir við bilarnar og JEEParnar, sum teir hava; ongantíð nóg flottir
- Landið fult av avgudum: rokk stjørnur, Oprah, Joel Osteen líknandi úlvar, fótbólts stjørnur, flatskermar, films stjørnur osv.
- Teir tilbiðja sítt egna arbeiði, teirra háttelskaða starv, og teirra agnu avrik
- Teir tilbiðja tað, teir sjálvir gera, “eg gjørdi hetta”, er teirra hægsta mál
Meinigi maðurin (húsbóndin) stendur ikki sterkur, men boyggir seg undir trýst frá demoniseraða, brølandi reyðsokkinum í SS styvlum og ..
- .. teir, sum skuldu verið miklir leiðarar í samfelagnum, eyðmýkja seg sjálvar, í staðin fyri at standa sterkir í leiðsluni; og soleiðis fer eitt land út í fráfall og avgudatilbiðjan, sum Harrin víst yvirgevur; (sí vers 6).


text:
Hava fingið tamarhald á eldinum
Sløkkiliðini hava nú fingið tamarhald á eldinum á orku- og hitastøðini Hellisheiðarvirkinum í Íslandi, eftir at stórur eldur hevur herjað á virkinum síðani fyrrapartin. Tað boðar eigarin, Orka náttúrunnar, frá sambært Morgunblaðnum.
Upplýst verður, at eldurin ikki hevur havt stórvegis ávirkan á orkuframleiðsluna, hóast tveir motorar, sum framleiða streym, og ein hitamotorur slógu út.
Sjey motorar eru á virkinum, sum framleiða streym.
Roykkavarar eru nú farnir inn á virkið at kanna, hvussu støðan er inni á virkinum.
Onki starvsfólk fekk skaða, og væl gekst at fáa øll úr bygninginum, sigur Orka náttúrunnar í stuttari fráboðan.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Ársaðalfundur Føroya Fróðskaparfelags verður á Føroyamálsdeildini á Debesartrøð fríggjadagin 28. november kl. 17.30.
Ársaðalfundurin byrjar við limafundi kl. 16, har norski søgufrøðingurin Erling S. Sandmo fer at halda fyrilestur um svian Olaus Magnus. Fyrilesturin verður á Føroya Landsbókasavni og er almennur.
Aftan á aðalfundin verður borðhald í Loftsstovuni á Føroyamálsdeildini.
Felagsins vegna
Nevndin
‘Handan leiktjøldini í altjóða gerðarrættarmálunum millum Føroyar og ES’ er heiti á almennum fyrilestri, sum Bjørn Kunoy doktari í lóg fer at halda í Norðurlandahúsinum mikukvøldið 5. november kl. 19.30.
Í stríðnum um felags umsiting av uppsjóvarfiski fekk ES sær til vega eina heimildarreglugerð, so at møguligt skuldi verða hjá ES at seta í verk handilstiltøk ímóti triðjalondum, um ósemja tók seg upp um felags umsitingarskipanir av ferðandi fiskastovnum.
Sum ein avleiðing av áhaldandi hóttanum um at seta í verk handilstiltøk móti Føroyum, avgjørdu Føroyar í august 2013, við støði í havrættarsáttmála Sameindu Tjóða, at kæra ES fyri ein tvungnan gerðarrætt. Í november 2013 varð somuleiðis sett hol á WTO gerðarrættarskipanina í hesum máli, ið fyri Føroyar var av sera stórum týdningi. Við hesum vórðu lunnar lagdir undir tvey javnfjar altjóða gerðarrættarmál millum Føroyar og ES.
Bjørn Kunoy stóð á odda fyri hesum arbeiði, og hann fer í fyrilestrinum at greiða frá teimum hendingum, ið lógu til grundar fyri avgerðini at seta í verk hesi altjóða gerðarrættarmál. Eisini verður greitt frá teimum nógvu avbjóðingunum, ið stóðust av hesum.
Høvi verður at seta Birni spurningar.
Bjørn Kunoy er doktari í almennari lóg og er starvsettur sum løgfrøðiligur ráðgevi í Uttanríkistænastu Føroya.
Føroya Fróðaskaparfelag ger nú eina roynd at taka tiltakið við Glotta uppaftur. Fyrsti Glotti í hesum umfari verður í skúlastovuni á Føroyamálsdeildini hósdagin 30. oktober kl. 15.
Maria Dam Dr. Sc. í evnafrøði og deildarleiðari á Umhvørvisstovuni fer at hava framløgu um støðuna í Føroyum viðvíkjandi Perfluorinated Compounds, stytt PFC.
Í framløguni fer Maria at greiða frá hesum tættum, ið eru viðkomandi fyri spurningin:
- Hvat er PFC
- Gongdin í framleiðsluni av PFC
- Gongdin í Føroyum
- UN Stockholm POP konventiónin
- Kanningarætlan í Føroyum
Tiltakið er fyri limir í Fróðskaparfelagnum. Setursfólk og onnur áhugað eru eisini væl komin.
Føroya Fróðskaparfelag


text:
Morgunmatur og kaffimik
Hey øll
Ja so er aftur tíð til at hittast til Morgunmat og Kaffimik nú fríggjamorgunin.
Klokkan 09:
Hjá Jórun í Klax.
Á pubbuni hjá Thomsen á Tvøroyri.
Klokkan 10:
Í Baresso í SMS
Nest í Miðvági
Effo støðin í Skálafirði.
Annars skulla vit minna á Aðalfundin sum verður á Vinnuháskulanum fríggjadagin
tann 15. februar. SkúlastjórinVilhjálmur Gregoriussen er gestarøðari.
Møti fjølment. Felagið bjóðar kaffi og køkur.
Veitsla verður á Hotel Føroyum kl. 19 og er hon fyri øll. Takið enduliga makan við.
Kokkurin hevur sett eina sera áhugaverda 3 rættirs menu saman, og er prísurin
660,- kr. fyri hvønn. Goldið verður á staðnum.
Vit hava nú gott 30 tilmeldingar, men kunna vit gott verða fleiri. So um onkur afturat
ynskjir at verða við, so vinarliga skriva ella ring til mín. Helst áðrenn fríggjadagin.... :-)
Eisini er møguleiki at gista. Einkult kamar: 750,- kr og Dubult kamar 950,- kr.


text:
Tekniski Skúlin í Tórshavn, Føroya Handilsskúli og Føroya Studentaskúli hava leingi havt trongar og ótíðarhóskandi hølisumstøður. Í fleiri ár hevur verið neyðugt at avvísa skikkaðar umsøkjarar orsakað av trongu umstøðunum. Tey seinnu árini hevur verið arbeitt við fleiri ymiskum uppskotum til at bøta um viðurskiftini hjá skúlunum. 26. mai 2008 varð samtykt at byggja skúladepil til hesar tríggjar skúlarnar. Depilin verður bygdur við Marknagil í Havn.
Arbeiðsánari: Mentamálaráðið. Byggiharri: Landsverk. Ráðgevarar: Team Fuglark (Fuglark, BIG, Martin E. Leo, Sámal Johannesen, Lemming & Eriksson og SMJ Ráðgevandi verkfrøðingar)


text:
Orð: Eliza E. Hewitt
Lag: Annie F. Bourne
Týtt: Victor Danielsen
1. Faðirin sigur: Gev hjarta títt mær!
Dýr hvør ein syndarasál honum var;
mildur hann syndarar kallar til sín:
Kom, sum tú ert, kom, áh, kom nú til mín!
Niðurlag:
Hoyr tó Guds orð, hvør tú so er:
Gev mær títt hjarta og bjargaður ver!
Heimurin voldir tær vónbrot og deyð;
hoyr tí í dag, ger sum Harrin tær beyð!
2. Jesus vil eiga títt hjarta í dag;
kanst tú teg herða og ei svara ja?
Verðin og syndin tær gjørdu bert ilt;
Harrin teg frelsir, um eina tú vilt.
3. Andin teg kallar: Til Jesus kom nú!
Verkið er fullgjørt, og vrakar tað tú?
Orðið teg reinsar og slítur øll bond;
vend tær ei burt, nú teg biður Guds Ond!


text:
- Eg havi sæð fólk farið við vápnum á ein hátt, at eg øtaðist. Tí er gott, at vit nú fáa skipaði viðurskifti á økinum, hóast okkurt helst kundi verið øðrvísi. Sum heild eru vit nøgd við nýggju treytirnar og ásetingarnar, sigur Herleif Hammer frá Skjótisambandi Føroya, sum umfatar tey fýra skjótifeløgini kring landið.
- Hetta lættir um hjá okkum, tí vit sleppa undan at meta, um keyparin er førur fyri at handfara vápnið. Hevur hann eitt vápnaprógv í hondini er tað prógv fyri, at hann er egnaður, sigur Ólavur Weihe, stjóri hjá P/f Jógvan Weihe, sum millum annað selir byrsur.
Lesið meira um nýggju vápnalógina og avleiðingarnar her


text:
Fyri eitt oyggjasamfelag er einki so sjálvsagt sum, at ávís øki fram við landi verða friðað. Men hóast fólk í Føroyum altíð hava havt tætt tilknýti til havið, metir friðingarnevndin fyri Vága sýslu ikki, at sjóøki kann friðast. Sambært hesi meting kunnu alifyritøkur leggja seg allastaðni, eisini í økjum, sum hava stóran týdning fyri rekreatión, og sum eru viðbrekin búøki hjá villum djórasløgum. Ein rættilig viðgerð eigur at verða gjørd av friðingarmøguleikum, tí um sjógvur ikki er vardur, er hetta miðvís vanrøkt av náttúruni í Føroyum, sum ikki er í samsvari við altjóða viðtøkur.
Eins og grannalond okkara, hava Føroyar tikið undir við sáttmálanum um lívfrøðiligt margfeldi - Convention on Biological Diversity. Sáttmálin snýr seg um vernd og burðardygga nýtslu av náttúruni, og fyri at fylgja sáttmálanum, er tað vanlig mannagongd, at lond friða økir bæði á landi og á havi. Sambært ST eru í dag 5,7% av heimsins sjóøkjum friðað, og útlit eru til, at hetta fer at økjast til 10% í 2020. Friðing av náttúruøkjum er eitt týðandi amboð at avmarka dálking frá einum vaksandi ídnaði og at tryggja djórastovnar. Ótálmaður ídnaðarligur vøkstur elvir til stórt tap í lívfrøðiligum margfeldi, og ger, at møguleikarnir hjá fólki at fáa mat til vega úr náttúruni verða skerdir.
Nógv fólk hava alment gjørt vart við, at økið á Víkum ikki skal verða givið burtur til aling. Yvir 500 undirskriftir eru savnaðar inn fyri at friða økið, og áhugin fyri at verja náttúruna á Víkum skal verða tikin í álvara. Tey, sum hava vald og umboða fólkaræðið, eiga at lurta eftir hesum røddum, tí tað er teirra fremsta uppgáva at tryggja fólki rættin til eina náttúru, sum megnar at veita burðardyggan mat og annað gagnligt.
Um smáar fýra vikur verður áheitanin um at friða økið á Víkum viðgjørd í yvirfriðingarnevndini. Vónandi fer úrslitið at taka hædd fyri teimum mongu, sum á einhvønn hátt eru knýtt at náttúruni á Víkum, og sum vilja lata hetta ríkidømi víðari.
Vinaliga,
Føroya Náttúru- og Umhvørvisfelag


text:
Elsubeth Fossádal er júst vorðin liðug við útbúgving sína sum serlækni í almennum medisini – vanliga nevnt kommunulækni.
Elsubeth hevur tikið 5 ára serlæknaútbúgvingina á Landssjúkrahúsinum og hjá Kommunulæknaskipanini, har hon hevur verið í læknaviðtalini í Miðlon í Tórshavn, hjá ávikavist Kára Jacobsen og Katrin Danielsen.
Elsubeth er gift og eigur 3 børn. Hon starvast í løtuni á Medisinska deplinum.
Í Føroyum er útbúgving av serlæknum í almennum medisini skipað í samstarvi millum Landssjúkrahúsið, Kommunulæknaskipanina og Videreuddannelsesregion Øst í Danmark.
Útbúgvingartíðarskeiðið fevnir um ymiskar kliniskar starvstíðir á Landssjúkrahúsinum og í kommunulæknaviðtalu, umframt eina røð av skeiðum v.m. í Danmark og í Føroyum.
Í løtuni eru 13 læknar undir útbúgving til kommunulækna. Elsubeth er tann einasta sum er liðug í ár. Væntandi verða 5 læknar liðugt útbúnir komandi ár.
"Útbúgving er alt avgerðandi fyri framburð – eisini í sjúkrahúsverkinum" sigur Johnny í Grótinum, sjúkrahússtjóri. "Tí var tað mær ein fragd at fáa loyvi til at heilsa upp á Elsubeth í dag og ynskja henni til lukku við drúgvu útbúgvingini og blíðan byr í læknagerninginum komandi árini. Vit nýttu eisini høvi at skifta orð um týdningin av støðugt at menna samstarvi millum kommunulæknarnar og Landssjúkrahúsið, har Elsubeth gav okkum fleiri góð ráð."


text:
Hjartastartaradagurin varpar ljós á lívbjargandi fyrstuhjálp, og hvussu tú brúkar ein hjartastartara.
Hvørt ár fáa umleið 30 føroyingar hjartasteðg uttan fyri sjúkrahúsið – umleið 10% koma undan við lívinum.
Um fleiri okkara duga og tora at geva fyrstuhjálp, kunnu vit bjarga fleiri lívum.
Ætlanin við hjartastartaradegnum er at geva fólki betri førleika í lívbjargandi fyrstuhjálp, og hvussu ein hjartastartari verður brúktur.
ES hevur tikið stig til, at ein hjartastartaradagur verður hildin í flestøllum londum í ES.
FÁ 3, áhugabólkur fyri intensiv- og anestesisjúkrarøktarfrøðingar
skipar fyri tiltakinum, sum verður leygardagin 23. apríl í SMS.
Yvirlit yvir hjartastartarar í Føroyum finnist á heimasíðuni www.hjartastartari.fo
Hygg inn á síðuna í dag, so tú veitst, hvar nærmasti hjartastarti er staðsettur, t.d. í mun til títt arbeiðspláss ella títt frítiðarítriv.


text:
3. PARTUR
Eru tey góðu tíðindini veruliga frá Gudi?
1. Hvør er høvundur Bíbliunnar?
Tey góðu tíðindini um, at menniskju skulu liva um ævir á jørðini, standa at lesa í Bíbliuni. (Sálmur 37:29) Bíblian er sett saman av 66 smærri bókum. Gud læt einar 40 trúfastar menn skriva tær. Móses skrivaði tær fyrstu fimm bøkurnar fyri umleið 3500 árum síðani. Jóhannes ápostul skrivaði ta síðstu bókina fyri meiri enn 1900 árum síðani. Hvørs hugsanir festu teir á blað, sum skrivaðu Bíbliuna? Gud brúkti sín heilaga anda at samskifta við bíbliuskrivararnar. (2 Sámuel 23:2) Teir skrivaðu tankarnar hjá Gudi, ikki sínar egnu tankar. Jehova er altso høvundur Bíbliunnar. — Les 2 Timoteus 3:16; 2 Pætur 1:20, 21.
2. Hvussu kunnu vit vera vís í, at Bíblian er frá Gudi?
Vit vita, at Bíblian er frá Gudi, tí hon nágreiniliga hevur boðað frá framtíðini. Tað er einki menniskja ført fyri at gera. (Josva 23:14) Bert hin alvaldi Gud dugir at síggja nágreiniliga inn í framtíðina hjá menniskjunum. — Les Esaias 42:9; 46:10.
Tað hevði verið væntandi av eini bók frá Gudi, at hon var nakað heilt serligt — og tað er hon! Bíblian er givin út á fleiri hundrað málum og prentað í milliardum av eintøkum. Hóast Bíblian er sera gomul, er hon í samljóð við prógvað vísindi. Og teir 40 menninir, sum skrivaðu hana, mótsøgdu ikki hvør øðrum. * Haraftrat ber Bíblian týðiligan dám av Guds kærleika, og hon hevur enn vald at broyta lívið hjá fólki til tað betra. Hesar sannroyndir hava sannført milliónir um, at Bíblian er frá Gudi. — Les 1 Tessalonikabræv 2:13.
3. Hvat snýr Bíblian seg um?
Tey góðu tíðindini um, at Gud hevur eina kærliga ætlan við menniskjunum er eitt av høvuðsevnunum í Bíbliuni. Hon greiðir frá, hvussu framíhjárætturin hjá menniskjum at búgva í einum paradísi á jørðini fór fyri skeytið tíðliga í mannasøguni, og hvussu Paradísið verður reist aftur. — Les Opinberingina 21:4, 5.
Guds orð inniheldur eisini lógir, meginreglur og ráð. Haraftrat kunnu vit lesa um, hvussu Gud fer við fólki, og hesi dømini siga okkum, hvussu Gud er. Soleiðis kann Bíblian hjálpa tær at kenna Gud. Hon fortelur, hvussu tú kanst verða vinur hansara. — Les Sálm 19:8, 12; Jákup 2:23; 4:8.
4. Hvussu kanst tú skilja Bíbliuna?
Fyri at hjálpa tær at skilja Bíbliuna nýtir hetta heftið somu mannagongd, sum Jesus nýtti. Hann vísti ferð eftir ferð til bíbliuørindi og greiddi frá teimum, so tað bar til at ’skilja skriftirnar’. — Les Lukas 24:27, 45.
Góðu tíðindini frá Gudi eru einastandandi. Kortini leggja nøkur fólk einki í tey, og onnur vilja als ikki hoyra um tey. Men miss ikki mótið. Tín vón um ævigt lív er treytað av, at tú lærir Gud at kenna. — Les Jóhannes 17:3.
^ par. 3 Sí heftið Ein bók fyri øll fólk.


text:
Thursday, March 1, 2012
Hinumegin blátt
Leygardagin klokkan 15 lata dyrnar í Listaskálanum upp til vársins fyrstu stóru serframsýning: Tróndur Patursson – Hinumegin blátt.
Framsýningin er sermerkt við tað, at Listasavnið nú yvirtekur Bládýpið, bingjuinstallatión Tróndar Patursson við litaðum glasi og speglum frá 1996. Slóðbrótandi listaverkið hevur verið fyri umfatandi umvælingum við dyggum fíggjarligum stuðli frá Norðurlandahúsinum og nú fingið varandi pláss við beinleiðis atgongd frá savnsbygninginum.
Aftur at Bládýpinum er ein nýggjari installatión, glaskupulin Kosmiskt rúm frá 2011, at síggja á framsýningini umframt málningar frá seinastu tíggju árunum og tekningar frá sjóferðum listamansins, keldan til allan íblástur hansara. Og so eru nakrar spildurnýggjar temperamyndir á hondgjørt indiskt pappír við á framsýningini. Tær eru figurativar eins og tekningarnar frá sjóferðunum, um enn tær annars eru rættiliga abstraktar. Tróndur Patursson brúkar havið, himmalin og kosmos sum evni. Svørt tekn streyma avstað sum frumkraftin yvir og undir øllum. Litirnir, serliga djúpblátt, røkka út í ævinleikan, og við at standa á speglgólvinum í installatiónunum kemur kenslan av at sveima vektleysur í einum endaleysum rúmi. Formur, litur og tilfar røkka hinumegin tann sjónliga heimin og út til nakað stórslignari; tí ber framsýningin heitið Hinumegin blátt. So koma vit ikki longur út í alheimin.
Til framsýningina er eitt katalog útgivið við greinum eftir Nils Ohrt savnsleiðara, ið kavar niður í søgunnar dýpi, og Inger Smærup Sørensen listfrøðing, ið kavar niður í litanna dýpi.
Posted by Listin at 4:13 PM
Labels: Myndlist, Tíðindaskriv


text:
Á køksbreytini verður undirvíst í sunnum/fjølbroyttum kosti, innkeyp, at vaska toy og reingerð
Hvør næmingur hevur køksbreyt eina viku í senn
Køksbreytin ger døgurða og millummáltíðir til allar næmingar og starvsfólk hvønn gerandisdag.
Á tónleikabreytini verður undirvíst í ymiskum ljóðføri og sangi. Næmingarnir fáa ymiskar tónleikaligar upplivingar, bæði á og uttan fyri Rásina.
Á hondarbeiðsbreytini verður undirvíst í binding, hekling, brodering, at seyma við hond og við seymimaskinu og overlockara.
Í starvslærubreytini verður undirvíst í ymiskum møguleikum á arbeiðsmarknaðinum, hvat tað krevur at hava eitt arbeiði – møta til tíðina, hava høviskan atburð, verða reinur og hóskandi klæddur. Starvslæra er 2. skúlaár og miðja verður ímóti at næmingurin fær tilknýti til arbeiðsmarknaðin og møguliga framhaldandi arbeiði aftaná lokið skúlaskeið á Rásini.
Í rørslubreytini verður undirvíst í at pakka tasku og taka ábyrgd av hvat skal við til venjing og til brúsu aftaná venjing. Vant verður í Vælveru fitness, í fimleikahøll, úti og einaferð um vikuna verður svomið á Toftum. Í Rørslubreytini lærir næmingurin m.a. um kroppstilvitan, kroppsburð, koordinatión (vinstra/høgra) tilvitan um røkt av kroppi/puls/styrki/javnvág/smidigheit.
Í handaligubreytini verður undirvíst í ymiskum amboðum til handaligt arbeiði so sum at tekna, mála, perla, klippa, smíða, skrúða, brenna í við v.m.
Í listabreytini verður undirvíst í ymiskari list. Næmingurin fær møguleikan at menna og styrkja síni skapandi evnir og tilevna ymiska list so sum málningar.
Í Samferðslubreytini verður undirvíst í samferðslu innanlands og uttanlands. Næmingurin gerst meira tilvitaður um ferðslu, at klára seg í ferðsluni og ferðast við Strandferðsluni. Løgreglan er eisini inni og undirvísir um ferðslu.
Um næmingurin lýkur treytirnar fyri at taka koyrikort, so verður hann eisini stuðlaður til tað.
Í námsferðarbreyt verður undirvíst í at pakka kuffert og hondtasku til at ferðast. Undirvíst verður í landalæru og hvussu tað er at ferðast við skipi, flogfari, toki, buss v.m. Fyrsta skúlaárið verður farið snarferð við Norrønu til Seydisfjarðar. Og næsta árið verður farið ein longri túr. Á hesum túrum skulu næmingarnir venja sjálvbjargni umborð á skipi, í flúgvara, í toki, buss v.m.
Í náttúrubreyt verður undirvíst í náttúru. Arbeitt verður við at halda økið runt skúlan. Vit velta og dyrka ymiskt til køksbreytina. Náttúruna brúka vit eisini til sansi og rørslu venjingar.
Í reingerðarbreyt verður undirvíst í reingerð. At brúka ávís amboð og einaferð um vikuna gera næmingarnir alt húsið reint.
Í teldubreyt verður undirvíst í tekstviðgerð, e-mail, facebook og at leita á netinum. Eisini verður undirvíst í vansum og fyrimunum við nýtslu av teldum og løgreglan er inni og undirvísir í lógum og reglum viðvíkjandi teldunýtslu.
Í lívfrøðisbreytini verður undirvíst í lívgøgnunum í mannakroppinum. Undirvíst verður í persónligum reinføri. Tannrøktari kemur á skúlan at undirvísa í tannrøkt í praksis og ástøði og heilsufrøðingur kemur á skúlan at undirvísa í nøringarlæru og fyribyrging. Eisini fáa næmingarnir møguleika at taka 1. hjálparprógv og góðkendur undirvísari kemur á Rásina at undirvísa í 1. hjálp.
Í frítíðini hava næmingarnir møguleika at fáa tað hvíld, sum teir hava brúk fyri. Eisini verða teir stuðlaðir til at ganga til ymiskt í frítíðini, so sum frítíðarklubb, boccia, fótbólt, tónleik, fimleik v.m.
Í morgunløtum samlast vit fyri at tosa um hvussu vit hava tað, hvat dagurin inniber og hvat hvør uppgáva er hjá hvørjum næmingi. Í morgunløtum viðgera vit dagin, árstíðir veðrið og samfelags og daglidags evnir. Vit syngja og lesa søgu, artiklar og framhaldssøgu. Eisini verður undirvíst í OCN.
FØROYSKT
ROKNING
SØGA
LANDALÆRA
SAMFELAGSFRØÐI
BÓKASAVN
ÍTRÓTT
HEIMKUNNLEIKA
TÓNLEIKUR / SJÓNLEIKUR
NÁTTÚRA OG TØKNI
RÁSIN // HEIÐAVEGUR 67 // FO-600 SALTANGARÁ // TELEFON: +298 449102 // FARTELEFON: +298 215202 // TELDUPOST: rasin@rasin.fo


text:
11. februar
11. februar er dagur 42 í árinum í gregorianska kalendaranum. 323 dagar eru eftir av árinum (324 dagar um skotár er).
Dagurin nevnist eisini kongadagur.
Innihaldsyvirlit
Hendingar[rætta | rætta wikitekst]
- 1928 - Í St. Moritz í Sveis byrjar 2. Vetrarolympiadan.
- 1929 - Í Italia undirskriva Mussolini og pávin ein sáttmála, ið tryggjar fullveldið hjá Vatikaninum. Vatikanið fekk fullveldi.
- 1984 - Irak bumbar ikki-hernaðarlig mál í Iran.
Ítróttur[rætta | rætta wikitekst]
Hondbóltur[rætta | rætta wikitekst]
- 2012 - Steypafinalur í hondbólti vóru leiktar í Høllini á Hálsi í Havn. Hjá kvinnum gjørdist Stjørnan vinnari eftir at hava vunnið finaluna móti VB 27-23. Hjá monnum gjørdist Neistin steypavinnari eftir at teir vunnu finaluna móti H71 30-27.
Svimjing[rætta | rætta wikitekst]
- 2012 - Kristina Elin Thomsen setti nýtt føroyskt met í 200 m firvald á Ægir Stevnu í Klaksvík við tíðini 2:25.36. Kristina Elin var bert 13 ára gomul tá hon tók 7 ára gamla metið hjá Nataliu Reinhardt á 2:27.62 frá FM í 2005.
- 2012 - Óli Mortensen úr Havnar Svimjifelag vann gullnál, tá hann sum annar føroyingur yvirhøvur, svam 1500 m frí undir 16 minuttir. Hann svam við tíðini 15:53.39. Hin føroyingurin sum hevur svomið teinin undir 16 minuttir er Pál Joensen.
Føðingar[rætta | rætta wikitekst]
- 1847 - Thomas Edison (d. 1931)
- 1900 - Hans-Georg Gadamer, t+yskur heimspekingur (d. 2002)
- 1926 - Leslie Nielsen, kanadisk-amerikanskur sjónleikari (d. 2010)
- 1946 - Anna Kirstin Thomsen
- 1953 - Jeb Bush, amerikanskur politikari.
- 1964 - Sarah Palin, amerikanskur politikari.
- 1969 - Jennifer Aniston, amerikonsk sjónleikarinna.
- 1973 - Varg Vikernes, norskur tónleikari.
- 1992 - Taylor Lautner, amerikanskur sjónleikari.
Andlát[rætta | rætta wikitekst]
- 1650 - René Descartes
- 1948 - Sovjettiski filmsleikstjórin Sergej Eisenstein doyr
- 2012 - Whitney Houston, amerikonsk songkvinna og sjónleikarinna (f. 1963)


text:
- Tíðindi, mentan og ítróttur
Matstova fyri øll
Tak niður
Leif Sørensen fer í næstum saman við tveimum øðrum undir at hava matstovuvirksemi í Skeiva Pakkhúsi í Havn. Heitið er "Skeipa", sum er eitt orðaspæl av "skeiva". Tað er ikki vist, júst nær matstovan fera at lata upp, men Leif Vónar, at tað fer at verða fyrst í marts í ár. "Hetta er ikki fine dining", letur Leif meg vita, "hetta er fyri øll, og flestu pengapungar kunnu vera við", leggur hann afturat. Spurdur um, hvørt hann fer at leggja seg eftir tí, hann er mest kendur fyri - nevniliga at granska í føroyskum mati og finna nýggjar mátar at hagreiða føroyska rávøru - svarar Leif, at tað ikki liggur fremst í huga í hesum førinum. "Koks, Ræst og fleiri gera tað, og eg fari tí ikki at gera tað sama sum tey. Endamálið við júst hesari matstovuni er, at man skal hugna sær og hava tað gott, tá man fer út at eta - men tó so havi eg onkran dreym, sum eg fyri fyrst haldi fyri meg sjálvan", sigur Leif. Hoyr alla samrøðuna, sum varð send í Vikuskifti 5 januar 2018, her
Sí eisini


text:
Til viðgerðar í dag var uppskot um, at tað skal verða revsivert at ikki løna manningum á føroyskum skipum eftir føroyskum manningarsáttmálum. Jan Højgaard váttar fyri Fjúrtanda, at Fiskimannafelagið tekur undir við uppskotinum.
Til viðgerðar í løgtinginum í dag, er uppskot til broyting um løgtingslóg um serstakar treytir fyri fiskiskap eftir makreli, norðhavssild og svartkjafti og botnfiski í Barentshavinum. Endamálið við uppskotinum var at áseta revsing fyri brot á lógina um føroyskar løningarsáttmálar.
Les eisini: Revsivert at ikki brúka føroyskar sáttmálar
Sambært lógini skulu skip undir føroyskum flaggi løna manningunum eftir sáttmálum við føroysk manningarfeløg. Við broytingini, sum var til aðru viðgerð í dag, verður tað revsivert við sekt ella fongsli upp til tvey ár, at bróta lógini.
Fólkaflokkurin vildi vera við, at onki skil var í uppskotinum. Fólkaflokkurin vildi vera við, at uppskotið fór at gera tað verri hjá fiskimanninum og legði eftir landsstýrismanninum, fyri at tað vóru tinglimir og ikki landsstýrisfólkið, sum løgdu uppskotið fram.
Jan Højgaard váttar fyri Fjúrtanda, at Fiskimannafelagið tekur undir við uppskotinum, sum einans er at áseta revsing fyri lóg, sum longu er í gildi.


text:
Er tú ein teirra, sum ætlar at skipa fyri einum nýggjársbálið, skal tú venda tær til kommununa og biðja um loyvi.
Tað er ikki loyvt at brenna stór bál uttan at kommunan hevur givið loyvi. Bál, sum eru størri enn 1,2 m í tvørmát, eru at rokna sum stór bál.
Tað er ikki alt, sum kann tveitast á eitt bál. Einans brenni, sum ikki dálkar, kann brúkast, t.d. óviðgjørdur viður og pappír og greinar.
Tað er ikki loyvt at brenna burturkast.
Leivdir frá bálum skulu takast upp beinanvegin og latast til kommunalu móttøkustøðina fyri burturkast.
Um bál elva til ampa, hevur kommunustýrið ábyrgdina av, at bálið verður sløkt og at leivdirnar verða koyrdar á kommunalu móttøkustøðina fyri burturkast.
les vegleiðingina um at brenna bál
Um tú hevur spurningar ella viðmerkingar er tú vælkomin at venda tær til Umhvørvisstovuna, telefon 342400, ella at senda okkum ein teldupost us@us.fo
Jón B. Niclasen er ársins álitisfól…
08-03-2017
Skrivstovunæmingur avlærdur
14-02-2017
Jón B. Niclasen 30 ára starvsdag
06-01-2017
Nýtt rit um varandi orkukeldur
19-12-2016
Kanningar av per- og polyfluoroalky…
12-12-2016
91 % av einnýtisíløtunum latin inn …
07-12-2016
Eysturoyartunnilin
28-11-2016
Fixari at finna fixpunkt
04-11-2016
Landsrættardómur um matrikulgjøld
03-11-2016
Umhvørvisgóðkenning til at hava lak…
28-10-2016


text:
Talan er um reinar og turrar sekkir uttan fóðurleivdir ella aðrar leivdir.
• Fóðurposar v.m.
Hvar kann tað latast inn?
Vinna: Til endurnýtsluna á Hagaleiti, eftir avtalu við IRF á tel. 414243.
Hvar fer tað?
Fóðurposar fara til Endurnýtsluna hjá IRF á Hagaleiti, har teir verða trýstir saman og sendir uttanlands til endurnýtslu.
Um tú vilt vita meira:
Um tú hevur stórar nøgdir av sama slagi av plastikki, so eru góðir møguleikar fyri, at hetta letur seg endurvinna. Set teg í samband við okkum og hoyr nærri.


text:
Talan er um størstu skattanýskipan, ið er blivin samtykt í USA, í 30 ár. Uppskotið um nýskipanina bleiv samtykt við 51 atkvøðum fyri og 49 og ímóti. Í húsi umboðsmannana bleiv ein líknandi nýskipan fyri stuttum samtykt, og skulu hesar báðar nú setast saman.
Eftir tað skal nýskipanin eisini samtykkjast í báðum kømrum í kongressini og síðani skal hon undirskrivast av forsetanum, Donald Trump. Ikki fyrr enn tá kann nýskipanin setast í gildi.
Nýskipanin er sera umfatandi. Umboð fyri demokratiska flokkin talaðu fyri, at nýskipanin bert fór at gagnast teimum múgvandi og stórum fyritøkum. Nýskipanin verður eisini søgd, at geva sokallaðu sjúkratryggingini, Obamacare, eitt skot fyri bógvin.
Uppskotið um nýskipanina var fleiri hundrað síður langt, og viðmerkingar blivu lagdar afturat uppskotinum heilt til síðstu løtu. Nógvir demokratar kritiseraðu harðliga, at man ikki fekk nóg góða tíð, at lesa alt uppskotið.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
- Føroyskur fótbóltur tekur í næstum eitt týðandi og søguligt fet fram á leið, tá ið Fótbóltssambandið setur fýra fótbóltsmennarar í fulltíðarstarv.
Soleiðis skrivar Fótbóltssamband Føroya í lýsing, har lýst verður eftir fýra persónum, sum skulu menna førleikarnar hjá ungum leikarum í feløgunum kring landið.
Feløgini verða býtt millum mennararnar, og við støði í avbjóðingunum hjá hvørjum felag sær, skulu mennararnir hjálpa til at menna og vegleiða venjarar, eitt nú við at leggja dent á ávísar venjingar, og skipa menningina í síni heild.
Umframt at virka í feløgunum, so koma mennararnir at røkja nakrar uppgávur sum U-landsliðsvenjarar.
- Á henda hátt ger starvið ta grundleggjandi fótbóltsmenningina hjá leikarunum til eina samanhangandi heild, sigur Fótbóltssambandið.
Føroyskur fótbóltur hevur ment seg nógv tey seinnu árini. Fótbóltssambandið hevur ta áskoðan, at skal føroyskur fótbóltur mennast enn meira og støðið hækkast munandi, so mugu førleikarnir hjá okkara ungu leikarunum mennast á ungum árum.
Krøvini til komandi fótbóltssmennararnar er, at teir hava hóskandi venjaraútbúgving, men eisini aðra viðkomandi útbúgving. Teir skulu hava royndir við ungdómsarbeiði og hava góð samstarsevni, og skulu teir duga at samskifta bæði munnliga og skrivliga á føroyskum, donskum og enskum.
Lýsingin eftir mennara sæst her


text:
Menninir hjá VÍF vunnu 31-24 á kollfirðingum í fyrsta dystinum millum liðini í ár. Ivi var so at siga ongantíð um úrslitið. KÍF hevði frammanundan tapt fyrsta dystin á árinum móti Neistanum við tveimum málum, og higartil hevur KÍF einki stig fingið í kappingini. Mikukvøldið 15. november klokkar 20 spælir VÍF móti KÍF í høllini í Kollafirði.
Útgangsstøðið hjá VÍF burdi verið gott, tá vit hugsa um tveir teir seinastu dystirnar móti TEAM Klaksvík og H71. Men VÍF eigur at vísa størsta varsemi. Fyri tað fyrsta er tað sum heild altíð váði at taka sær av løttum, og fyri tað næsta hevði tað verið bart út tápuligt at halda, at VÍF fer at vinna uttan at stríðast sum fyri lívinum. Kollfirðingar eru svangir og eisini haldi eg, at kappingin higartil hevur víst, at øll liðini kunnu vinna og tapa móti øllum.
Tí heita vit á leikarar og venjarar um at hugsavna seg allan mikudagin um, hvussu leikur skal spælast og vinnast. Og sera gott hevði tað verið, um so nógv, sum gjørligt leita sær oman til grannabygdina at eggja okkara spælarum, so tvey stig leggjast afturat talvuni. Tað er neyðugt, um vit ætla okkum at liggja í oddinum.
Mynd: jn.fo


text:
Samstarv er ein tann týdningarmesti tátturin í ferðavinnuni. Hetta vil Ferðavinnufelagið kasta ljós á á ársins Ferðavinnustevnu, sum verður hildin á Hotel Føroyum fríggjadagin 10. mars. Dagurin verður skipaður við einum dagtiltaki og veitslu um kvøldið, tá ið eisini heiðursbrøv verða handað.
Á Ferðavinnustevnuni verður høvi at kunna seg um, hvat onnur hava á skrá í nýggja árinum, og málið er at farið verður heimaftur við nýggjum íblástri og einum størri netverki enn frammanundan. Tað er Ferðavinnufelagið í samstarvi við Visit Faroe Islands og Kunningarstovurnar, sum skipar fyri Ferðavinnustevnuni.
Steen Møller Christiansen, sum hevur fyritøkuna Open the World, og sum hevur drúgvar royndir í ferðavinnuni byrjar dagin við einum kveikjandi uppleggi, sum eisini leggur lunnar fyri tí, sum síðani er á skránni.
- Dagtiltakið er frá kl. 13.00 – 17.00
- Veitslan er frá kl. 19.00 – 01.00
Tiltakið um dagin er ókeypis, og kostnaður fyri luttøku á veitsluni er kr. 375,- fyri limir og kr. 475,- fyri tey sum ikki eru limir í Ferðavinnufelagnum.
Ferðavinnustevnan er fyri øll, sum virka í ferðavinnuni. Stór og smá, roynd og óroynd.
Latum okkum skjóta ferðavinnuárið 2017 ígongd saman á Ferðavinnustevnuni tann 10. mars.
Tilmeldingarfreistin er 3. mars 2017.
Melda til dagin og veitsluna her


text:
Barbara Holm 19.05.2017 (14:07)
Misálit: Løgtingið farið undir at viðgera misálitið
Fyrsta misálitið í hesari tingsetuni er í skrivandi stund til viðgerðar í Løgtinginum. Fyrsti røðari á tingsins røðarapalli er Jónleif Johannesen, tingmaður fyri Javnaðarflokkin, og sum vera man tekur Javnaðarflokkurin ikki undir við uppskotinum. Hesin fyrsti røðarin er ivaleyst tann fyrsti av mongum, og væntast kunnu fleiri tímar av politiskari viðgerð av hesum máli.
Í farna valskeiði vórðu fleiri misálit løgd fram, men hetta er fyrstu ferð, at eitt líknandi uppskot hevur verið til viðgerðar undir CEF samgonguni.
In.fo fylgir málinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tær fýra Cecilia Eysturdal, Guðrun Mortensen, Tanja Skaalum og Turið S. Christiansen megnaðu her fyri løtu síðani at seta nýggj føroyskt met og juniormet í 4×100 frí, við tíðini 4:19.01 har føroyska metið og juniormetið frá Small States 2010 var 4:20.30. Hetta er avbera gott, tá ið hugsað verður um at tær allar fýra eru undir veruligan junioraldur, og tó so kláraðu at betra um eitt met sum út yvir Guðruna og Ceciliu hevði styrk av teimum báðum eitt ára eldru Poulu Ø. Mohr og Biritu Debes.
Annars er tað ikki gingið heilt eftir vild, hendan fyrsta dagin á norðurlendsku meistarastevnuni fyri ung í Drammen. Út yvir at Magnus Jákupsson vann gull og setti føroyskt juniormet í 50 rygg í morgun, so hava tey tíverri næstan undan uttantak svomið verri enn sínar tilmeldingartíðir, og eru tí eisini dragnað nakað í mun til styrkismetingarnar til meistarastevnuna.
Men vit kunnu tó so staðfesta, at Føroyar ikki longur hoyra til niðast á úrslitalistunum í norðurlendskum meistarastevnum, í øllum førum ikki tá ið tað kemur til hesi ungu. Vit hava vunnið rættiliga nógv av hesum gráu fjórða-, fimta- og sættaplássum, sum ikki geva heiðursmerki, men tó so prógva at tey eru við. Og tá eru kappingarneytarnir ikki hvør sum helst, men í svimjihøpi rættiliga sterkar tjóðir sum Svøríki, Danmark, Noregi og Finnland, ið afturat Ísland og Estland kunnu stilla við tveimum svimjarum í part.
Vegna Svimjisamband Føroya
Rókur í Jákupsstovu


text:
Gott høvi at stuðla Sunnudagsskúlanum á talvudegnum
06.10.2017 - 16:56 - Ásbjørn Jacobsen
Sunnudagin 8. oktober, sum er 17. sunnudag eftir tríeindardag, er talvudagur fyri Sunnudagsskúlan hjá Kirkjuligu Heimamissiónini. Í onkrum kirkjum er tað annan sunnudag.
Sunnudagsskúlin virkar í flestu bygdum í landinum. Harumframt hava føroyskir sunnudagsskúlar í Danmark tilknýti til Heimamissiónina í Føroyum. Mong eru børnini kring landið, sum trúliga møta upp viku eftir viku.
Kirkjuliga Heimamissiónin hevur barna- og familjuráðgeva í fulltíðarstarvi, hvørs uppgáva millum annað er at stuðla arbeiðinum og hjálpa sunnudagsskúlunum kring landið við frálærutilfari, ráðgeving og menning av sunnudagsskúlaleiðarunum.
Umframt sunnudagsskúlaarbeiðini kring landið eru fleiri summarlegur í Nesvík og aðrastaðni hvørt summar. Mong hundrað børn leita sær hvørt ár á legu, har tey eru til bíbliutímar og stuttleika sær úti og inni í góðum tryggum kørmum. Seinastu árini er luttakaratalið vaksið støðugt.
Arbeiðið hjá Sunnudagsskúlanum hjá Kirkjuligu Heimamissiónini verður fíggjað við gávum. Talvudagurin er tí ein góður fíggjarligur stuðul til stóra virksemið. Sunnudagsskúlin takkar hjartaliga fyri vælvild frá kirkjuráðum og kirkjufólki og fyri gávuna, sum kemur inn.


text:
Í gjár 22. apríl 2015 skrivaðu Sernám og Landssjúkrahúsið undir samstarvsavtalu. Avtalan er tann fyrsta av sínum slag millum stovnarnar.
Avtalan er ein sonevnd rammuavtala, ið leggur ein yvirordnaðan leist fyri samstarvi og samskipan millum stovnarnar innan ymisk týðandi evni eitt nú samstarvsskipan viðv. psykiatriskum viðurskiftum hjá børnum og ungum, um audiologopædtænastu t.e -logopædtænastu til heilaskadd, tali- hoyri- venjingar og kanningar til borgarir t.d. við Cochlar implant (innbygdum hoyritól), eftirútbúgving vm umframt hoyrimetingar av børnum og ungum við talitrupulleikum.
Endamálið við hesi avtalu er at betra um samlaðu borgara-/sjúklingagongdina við einum skipaðum tvørsektorsamstarvi við greiðum ásetingum viðvíkjandi innihaldi og mannagongdum.
Landssjúkrahúsið og Sernám ynskja at nýggja avtalan skal stuðla undir málinum um at veita eina góða tænastu á høgum fakligum stigi, og herundir at umskiftið hjá børnum og vaksnum ímillum stovnarnar skal kennast sum ein samanhangandi heild við dygd.
Á myndini síggjast nøkur teirra sum hava verið partur av avtalutilgongdini og sum virka innan samstarvsøkið: Anna Elisabeth Iversen, leiðari á Barna- og ungdómspsykiatriini, Ólavur Højgaard, tali- hoyriráðgevi, Rebekka G. Perlick, yvirlækni í barna- og ungdómspsykiatri, Emmy Joensen, stjóri á Sernám, Bjarki Ellefsen, yvirlækni í Oyrna-nøs-hálssjúkum, Sigurð Ó. Vang, sjúkrahússtjóri og Asta Joensen, depilsleiðari á Skurðdeplinum á Landssjúkrahúsinum.


text:
Orð: Janus Djurhuus
Lag: Eg byrðina beri við brosi
1. Hví stúrir tú, hjarta, mót vári,
tá sól vermir blómprýddan heim,
og gentan við rósum í hári
sæl droymir um lukku og gleim?
2. Tað er, tí eg hoyri lilju
teska so kvøldsligt eitt ljóð:
Sjá fagrast eg eri av blómum,
men líkbleik og køld eins og snjó.
Lag: Johann Abraham Peter Schulz
Týtt: Tummas Napoleon Djurhuus (leysliga úr týskum)
1. Vælkomin vársins vakri mai.
Sjá sólin skyggir heit
um summardáaprýddan teig
og sóljugula veit.
2. Vælkomin vársins vakri mai.
Hoyr fagran fuglaslátt
frá morgunstund um alla leið,
til døggin drýp’ mót nátt.
3. Vælkomin vársins vakri mai.
Nú kvøðið vársins sprund
og dansið við um heyg og heið
og kvøldarkvirra lund.
Orð: Tummas Napoleon Djurhuus
Lag: Johann Abraham Peter Schulz
1. Ungmoy í mai so kvøður:
Luftin blá er og føgur,
sólskin um alla leið,
baldursbráir og dáar,
liljur fínar og smáar
– nú, ið komin er alfagri mai.
2. Komið, dansið og syngið,
dansið við mær í ringi,
stígið ein feginsdans,
dansið við mær á vári,
dansið við sól í hári
– setið saman av maiblómum krans.
3. Nú er stundin at finnast,
nú er stundin at ynnast,
nú er sólmildur mai;
gævi sveinin eg finni,
sum mær fylgja skal lívslanga leið.
Orð: Jens Dam Jacobsen
Lag: Knút Háberg
1. Vaknaður vársins songur.
Á hestbaki genta og drongur
hvørva um lyngbrúnan hól.
Feta á fjalli, eygleiðandi varðar,
syngjandi sprund, meðan silvitnisskærar
vágirnar kyssast av sól.
2. Kúrandi vetrarljóð horvið.
Konur og menn í torvi;
nýkynt bál teimum hjá.
Skóleys børn seg á vøllin tveita.
Lombini skimast, mót løkinum leita.
Grøsini leiftra í lág.
3. Jótra í grønum dali
kýrnar, í marglittum tali.
Í lýkkutámi hvør tjørn.
Ljómar í rúmdini spóssongur fríði.
Blómurnar spelknar sýna sítt prýði.
Í ánni vaðandi børn.
4. Rokmiklir piltar í báti
veittra til genturnar kátu
á seiðabergi við strond.
Nørast við eldhuga sólja og dái.
Høgt er til loftið: Himinin blái.
Jarmandi smálomb í nánd.
5. Várvónir vakna í barmi.
Skúta við fullum farmi
siglir fjørðin við ferð.
Velturnar lidnar og breitt er á bøin.
Fríðkast í sólglæmu hagin og trøðin.
Leið móti sumrinum ber.
Orð: Ókendur
Lag: Hans Jacob Højgaard
Týtt úr donskum: Jákup Dahl
1. Tey, ið fylgjast frá vársins tíð
og inntil grasið følnar,
kenna skulu á hvørji stund,
at kærleiki aldri kólnar,
men líðirnar grønkast hvørt einasta ár.
2. Tey, ið trúliga heyst og vár
fast líta hvørt á annað,
síggja skulu, at vermandi sól
skal fannarkava burt bræða,
og líðirnar grønkast hvørt einasta ár.
3. Tey, ið halda, at sælari hjún
á foldum livdu ei saman,
kenna skulu hvønn dag, ið fer,
at eftir er besta gmaan,
tí líðirnar grønkast hvørt einasta ár.
Orð: Nyholm Debess
Lag: Óla Jákup Hansen
1. Farið um jól og trettanda er,
nú dagarnir fara at dragna.
Tá vita vit, fram móti vári ber,
tá vetraródnin má tagna.
2. Og foldin hon svav sær langan blund,
goymdi hon grøs, goymdi urtir.
Nú rísa man sól – nú komin er stund,
hon drepandi frost tiðnar burtur.
3. Nú várvónin rembist – brátt man hon sær brá,
undir snjóhvítu fonn mundi sova.
Hon rassast, – hon ernast, í legu hon lá,
og gleðist, nú opin er smoga.
Orð: Hans Andrias Djurhuus
Lag: Peter Alberg
1. Tín rødd er eins og kvøldarlotið,
ið millum høgu tindar fer,
títt bros er eins og summarsólin,
ið sæla signing heimi ber.
Tá kvøldfrið hugi mín nú kennir,
um tú vilt heilan unna meg;
og tá tú brosti, spruttu allar
tær blómur, sál mín yndaði.
2. Tín ást er eins og kelduvaðið,
sum fjallafossin nøra man,
sum áin, tá hon veg sær brýtur
til havsins favn og mynnir hann.
Tí tað, tú vilt, man vera eina
at geva alla tína sál
til mín, so megi mín kann nørast,
vit bæði finna fram á mál.
Orð: Hans Andrias Djurhuus
Lag 1: Albert Møller
Lag 2: Jóhannus á Rógvu Joensen
1. Tey standa og vagga og tráa
á akrinum stadnandi øks
og deila hin bjartoygda dáa,
ið upp millum teirra vóks.
2. “Vit áttu at plágað og pínt teg
og altíð at stungið tær skør,
vit áttu at køvt teg og týnt teg,
tú stendur á okkara jørð.
3. Og alla tøðuna átst tú –
og royndi at gera mein.
Og altíð so prangandi stóðst tú
– tú voldi, at vit eru sein”.
4. Men dáin stendur í iva,
og hann hevur ymsan lit:
“Eg havi væl loyvi at liva
her líka so væl sum tit”.
5. Tá verða tey øks at tagna,
tí tað segði dáin satt:
hvønn vøkstur Gud hevur fagnað,
og hvør eigur lívsins rætt.
Orð: Hans Andrias Djurhuus
Lag: Tjaldursunga beyð hin lagna harða
1. Hann glógvar eins og Surturs bjarti logi
og litar hav, hin gylti morgunroði.
Sum ljóð í silvurstreingjum
er havsins bárubrot,
sum suð av stórum veingjum
kenst unga morgunlot.
Yvir land fuglaflokkur flýgur,
fram úr nátt fjallatindur stígur,
boðar dag.
2. Men dalur enn í dýrdarfriði svevur,
og dimmið vald í bygd og býli hevur.
Tað er so hátt til tindar,
til havs er leiðin long,
og sólargeislin blindar,
og smáttan gerst ei trong.
Durvar alt tí í tryggum dvala,
einki lív, – eingir hanar gala.
Dreymavald.
3. Tað kvøður frítt um gull og gyltar salir
og tónar vænt og fagurt gjøgnum dalir –
tá klárna allar líðir,
og blonk gerst hvør ein á;
og morguntímin fríður
fer fram um gil og lág,
sveipar sól, sjálvt um minstu túgvu,
fríðkar tún, skyggir inn at grúgvu,
vekur menn.
4. Men dagsins verk er torført fyri mongum
og vont at halda fram í skorum trongum,
tí drála mangir; – aðrir
tó taka tól í hond
og rudda rás og gøtu,
nú dagur er í nánd,
fylkja seg, standa fróir saman,
síggja, bjørt lýsir morgunglæman,
vilja verk.
Orð: Janus Djurhuus
Lag: Peter Alberg
1. Spældi strongur skamma stund
syrgin skýmdarljóð,
sál mín vaknar sum úr blund’,
brúsar bundið blóð.
Sterkari skal strongur strúkast,
bitrari skal brandur brúkast.
2. Dáðleyst ástartesk um kvøld
bleikti bráða sál;
følin kennast fljóð og køld,
leiðst mær moyggja mál;
stund er ei við sprund at spæla,
tá ið Heimdals hanar gala.
3. Vitleyst veitslutos á nátt,
díksins dunnumál,
beyð mær blídligt inn um gátt,
smakka flógva skál –
mætari man mjøður muna,
tá ið vápn í Valhøll duna.
4. Eg vil blankan brýna brand,
– ravnar, randið bjarg! –
birta herróp vítt um land,
veiða villan varg,
skulu svørð skjótt sangir syngja,
stirdar sálir styrkja, yngja.


text:
Eg datt fram á eina yrking á gjár. Yrkingina havi eg lisið fleiri ferðir fyrr, men tað, sum sermerkir júst ta yrkingina, eg datt fram á er, at hetta er ein týðing eftir góða týðara okkara, Alexandur Kristiansen.
Yrkingin eitur “I Saw a Chapel all of Gould” eftir William Blake. Hon ljóðar í týðing Alexandur Kristiansens soleiðis:
Og kirkjan var øll við gulli prýdd
Og kirkjan var øll við gulli prýdd
tó hagar kom eingin á gátt,
men uttanfyri stóð fólk og græt,
og mong vóru fallin í fátt.
Eg sá eina slangu, ein fúlan orm,
ið kreyp fram á kirkjuvøll –
hann breyt og breyt og skræddi av
tey gyltu hongslini øll.
Og inn eftir steinsetta gólvinum
hann smikrandi sneytaði runt,
so skreið hesin slímuti ormurin inn
í kór fram til altar og funt,
har goysti hann út sítt gor og gall
á altardúk, breyð og vín:
tí leitaði eg mær inn í eitt fjós
og legði meg millum svín.
William Blake
Alexandur Kristiansen týddi


text:
Sámoa
Samoa má ikki blandast við amerikanska øki American Samoa, ið liggur beint eystanfyri.
Lýðveldið Sámoa, kent eisini sum Vestursámoa, er eitt oyggjaland í Kyrrahavinum. Lýðveldið Sámoa er annar av teimum tveimum oyggjabólkunum, sum mynda Sámoaoyggjarnar. Oyggjabólkurin fevnir eisini um oyggjarnar Sāmoa Amelika (Amerikanska Sámoa). Høvuðsstaðurin eitur Apia. Almenn mál í Sámoa eru enskt og sámoskt.
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


text:
Eisini er møguleiki at hugna sær við góðum mati og øllum góðum áðrenn dansin
Leygarkvøldið 16. apríl skipar Strálan fyri góðum dansi á Strondum — Sunrise spælir.
Teir spæla góðan dansitónleik – hetta eru kendir leikarar (Martin Sømark – Árni Andreasen og Arni Strøm)
Skipað verður eisini fyri hugnaløtu í lítla sali áðrenn dansin. Vit fáa góðan búff við øllum sum tilhoyrir – aftaná verður kaffi og dessert – vit koma at syngja og hugna okkum saman við harmoniku og gitarr.Drykkjuvørur fáast til keyps.
Allur pakkin kostar bert 275 kr ( dansur og hugnaløtan við mati) annars kostar dansurin 150 kr.
Kvøldið byrjar kl. 20 og dansurin er frá kl. 2330.
Tekna teg til allan pakkan við at senda mail til stralan@stralan.fo ella ring til 216500.
Freistin at tekna seg til hugnaløtuna áðrenn dansin er hóskvøldið 14. apríl.
Strálan


text:
Yvirlækni Kári R. Nielsen og lækni, PhD Johan Burisch frá medisinska deplinum á Landssjúkrahúsinum hava fingið 1.3 mio. kr. í granskingar stuðli frá Novo Nordisk Fondinum. Játtanin er latin til, at kanna hvørja ávirkan arvur og umhvørvi hava á tarmbrunasjúkur í Føroyum.
Tilburðir av tarmbrunasjúkunum “Morbus Crohn” og “colitis ulcerosa” eru hægri í Føroyum enn í restina av heiminum. Vit kenna ikki orsøkirnar til tað, men bæði arvafrøðiligar og umhvørvisligar orsøkir eru avgerandi fyri, um sjúkan tekur seg upp. Við játtanini skulu granskarar í samstarvi við Ílegusavnið kanna samspælið millum arv, umhvørvi og bakteriusamanseting í tarminum fyri at lýsa, hví so nógv fólk fáa sjúkuna í Føroyum, og um tað við blóð- ella skarnroyndum ber til at síggja, hvør fer at fáa hesar sjúkurnar.
Verkætlanin fer ikki bert at koma við týdningarmiklari vitan um, hvussu sjúkurnar byrja, men eisini vísa á, hvussu vit kunnu staðfesta sjúkuna so tíðliga sum gjørligt, og sum frá líður fyribyrgja tarmbrunasjúkum.
Meira fæst at vita um verkætlanina við at venda sær til Kára R. Nilsen á Landssjúkrahúsinum.


text:
Um deildina
Barnadeildin, sum er á 5. hædd á Landssjúkrahúsinum tekur sær av kanning og viðgerð av børnum í aldrinum 0-17 ár. Deildin er opin alt samdøgrið alt árið.
Deildin hevur 7 seingjarpláss.
Dagliga arbeiða sjúkrarøktarfrøðingar, sjúkrahjálparar, læknar, læknaskrivarar, reingerðarfólk og námsfrøðingur á deildini. Børn kunnu eisini koma í samband við aðrar starvsbólkar so sum bioanalytikarar og fysioterapeutar, ið javnan vitja á deildini.
Innlegging
Vinarliga boða frá í móttøkuni, tá ið tit koma á Barnadeildina.
Inni á deildini verða tit móttikin av sjúkrarøktarfrøðingi, sum vísir tykkum runt og hevur innleggingarsamrøðu. Barnið verður vigað og mátað. Yngri lækni kannar barnið, skrivar journal og sigur barnalæknanum frá.
Set dagin av, tí vit vita ikki, hvussu langa tíð tað tekur við kanningum o.ø.
Barnalækni kemur dagliga stovugongd. Skurðlæknar, eygnalækni, oyrna-nasa-háls- og tannlækni eru eisini knýttir at deildini.
Tá barnið verður innlagt er best, at mamman ella pápin verða innløgd við barninum (ella onkur annar, sum barnið kennir væl). Hetta hevur stóran týdning fyri, at barnið kann kenna seg trygt.
Tað finnast fittar bøkur um børn á sjúkrahúsi, sum kunna lænast á bókasøvnum. Hesar kunnu vera ein góð hjálp hjá barninum til at ímynda sær, hvussu tað verður at koma á sjúkrahúsið. Eisini er heimasíðan www.hcand.dk ein góð síða, ið við teknifilmi greiðir frá ymsum kanningum, sum børn skulu til á sjúkrahúsi.
Vit leggja stóran dent á at fáa gott samstarv við foreldur at barninum. Tit eru við at ansa barninum, og saman við tykkum gera vit tað, sum er best fyri barnið.
Somuleiðis eru tit við til stovugongd og kanningar og verða kunnaði um, hvat skal fara fram og hví.
Um dagin verður barnið knýtt at einum ávísum sjúkrarøktarfrøðingi. Eru ivamál, spyr so endiliga.
Um kvøldið og náttina eru tvey starvsfólk til arbeiðis á deildini.
Spurningar
Um tit hava spurningar í samband við at barn tykkara er ávíst, er innlagt ella hevur verið kannað á barnadeildini, eru tit vælkomin at seta tykkum í samband við okkum.
Uttan fyri telefontíðina roynið vinarliga í staðin umstillingina hjá Landssjúkrahúsinum tlf. 304500 og bið um barnadeildina.
Praktisk viðurskifti
Máltíðir á deildini:
Umframt máltíðirnar er altíð mjólk, saft og juice í kuldasskápinum. Kaffi, te, keks, frukt og ráar gularøtur standa sum oftast frammi.
Tann, sum er innlagdur saman við barninum, fær allar máltíðir á deildini. Gerandisdagar hava onnur avvarandi møguleika at keypa sær døgurða, salat og annað í Kaféini í forhøllini, opið gerandisdagar 8-20, vikuskifti og halgidagar 14.30-20.00.
Til pinkubørnini hava vit mjólkablandingar og ymisk sløg av greyti á deildini.
Góðgæti
Tað er ikki skilagott at geva einum barni góðgæti, tí so etur tað ikki nóg mikið av heilsugóðum og styrkjandi mati. Vilja tit gleða barnið við onkrum, keypið so heldur frukt, onkra lítla leiku, eina bók ella tílíkt.
Royking
Tað er roykibann á øllum Landssjúkrahúsinum. Royking er sera heilsuskaðilig bæði fyri ein sjálvan, men eisini fyri tey, roykjarin er saman við. Vit hava javnan børn innløgd, sum hava fingið bronkitis av at foreldrini roykja.
Internet
Ókeypis internetatgongd er frá teldunum í spælistovuni og í ambulanta bíðirúminum.
Eisini er ókeypis tráðleyst internet um tit hava tykkara egnu farteldu ella teldutelefon við (logga á LS-Guest, krevur ikki loyniorð).
Les meiri um deildina og um praktisk viðurskiftir á deildini, hvat tit skulu hava við til innlegging v.m. í faldaranum um barnadeildina.
Upplýsandi kunning
Barnadeildin hevur kunnandi faldarar um sjúkur, kanningar og viðgerðir av børnum, ið tú kanst lesa her.
Tú finnur somuleiðis aðra viðkomandi kunning við at trýsta á leinkjurnar á vinstra bredda.


text:
Formansfrágreiðing til ráðsfund nr. 1 – 2012/2013 tann 19. november 2012
Til fundin í dag, sum er 1. regluligi fundurin í ráðssetuni 2012/2013, eru hesi mál á skránni:
Mál nr. 1 – 2012/2013: Uppskot til kunngerð um elektrikaraútbúgving
Mál nr. 2 – 2012/2013: Uppskot til kunngerð um bilsmiðútbúgving
Mál nr. 3 – 2012/2013: Uppskot til kunngerð um hárfríðkanarútbúgving
Í samband við gerð av regluverkinum til broyttu SIT lógina og galdandi Yrkisútbúgvingarlóg, verða kunngerðirnar til elektrikara-, bilsmið- og hárfríðakanarútbúgvingina løgd fyri
yrkisútbúgvignarráðið til viðgerðar. Hetta er 1. viðgerð av hesum kunngerðum.
Mál nr. 4 – 2012/2013: Uppskot til kunngerð um matvøruútbúgving
Uppskotið til nýggja matvøruútbúgving varð viðgjørd á ráðsfundi 25. juni 2010. Av ymiskum orsøkum er kunngerðin ikki lýst enn, men verður hon nú løgd aftur fyri yrkisútbúgvingarráðið til viðgerar, saman við hinum kunngerðunum, ið vera broyttar í mun til eindaskipanina. Matvørukunngerðin er ikki broytt í mun til eindaskipanina, tí har er ongin síðuleypandi lærlingaútbúgving, og tí er matvøruútbúgvingin rímuliga rakstrarvinarlig. Kunnast skal eisini um, at um stutta tíð verður arbeiðsbólkur settur at kanna, um tað er ráðiligt at hava alla matvøruútbúgvingina til kokk og føðsluatstøðara í Føroyum, landsstýrimaðurin hevur gjørt arbeiðssetning hesum viðvíkjandi, vinnan er umboðað í arbeiðsbólkinum, meira um tað á fundinum.
Mál nr. 5 – 2012/2013: Uppskot til nýggja FHS kunngerð
Á seinasta fundi í Yrkisútbúgvingarráðnum 2. juli 2012 var nevnt, at FHS kunngerðin mátti broytast í mun til gymnasialu skipanina, sum kemur í gildið frá august 2013. Eitt uppskot til nýggja FHS kunngerð frá arbeiðsbólkinum, ið hevur umboðan frá handilsskúlunum og Yrkisdeplinum verður lagt fyri ráðið til viðgerðar á hesum fundi.
Mál nr. 6 – 2012/2013: Uppskot til kunngerð um skrivstovuútbúgving við grein innan fyrisiting
Yrkisútbúgvingarráðið tók undir við uppskotinum til kunngerð á seinasta fundin 2. juli 2012, men nevnt var, at bókhald og búskapur ikki eru heilt við í kunngerðini, greiða er nú fingin á hesum viðurskiftum.
Mál nr. 7 – 2012/2013: Kunning um arbeiðið viðvíkjandi førleikameting / menning
Arbeiðsbólkur varð settur á fundinum 23. november 2011 at arbeiða víðari við førleikameting / menning, ráðsskrivarin kunnar yrkisútbúgvingarráðið um, hvussu gongur við hesum arbeiði. Samstundis hevur yrkisútbúgvingarráðið møguleika at koma við íkasti til evnið.
Mál nr. 8 – 2012/2013: Kunning um arbeiðið viðvíkjandi viðurkenning av yrkisútbúgvingunum
Ráðsskrivarin greiðir frá arbeiðnum viðvíkjandi viðurkenning av yrkisútbúgvingunum.
Mál nr. 9 – 2012/2013: Kunning um arbeiðsfundin á Hotel Norð 18. og 19. januar 2013
Ymiskt
Greitt verður frá nýggjum bygnaði í Mentamálaráðnum, og at tað í løtuni verður sókt eftir nýggjum yrkisnevndarskrivara í farloyvisstarv frá 1. desember 2012 til 1. juli 2013. Eisini er ætlanin, um alt gongur væl, at hava tveir fundir afturat fram til jóla – ein 5. desember og ein 19. desember. Hetta fyri at flest allar kunngerðir eru viðgjørdar áðrenn ársskiftið.
november 2012, Ráðsformaðurin